qundao/data-zh-poetry huggingface dataset:
半壁店行宫作
作者：弘历
朝代：清
体裁：七言律诗

环抱行宫溪水澄，石桥过处入门仍。店称半壁名真副，馆憩数间景绝胜。亦有图书为暇伴，底须桃李供春凭。大房山在直北望，阿那云标题句曾。
半壁店行宫作
作者：弘历
朝代：清
体裁：五言律诗

背山面水渠，行馆似村居。柳叶当春护，杏花今日舒。閒来谁问彼，西望祗悲予。底事消烦绪，还翻要道书。
半壁店行宫即景
作者：弘历
朝代：清
体裁：七言律诗

野水春来涨石桥，度桥行馆据单椒。年深树已翠阴满，风过花犹红雨飘。得石易教诗泐壁，纳山清作画悬寮。居停率为一宵耳，茅土淳风大愧尧。
半壁店行宫晚坐
作者：弘历
朝代：清
体裁：五言律诗

昨日复今日，孟春忽季春。依然思慕剧，岂是往来频。院柳黄丝重，阶芜绿毯新。晚看云散尽，暖律鬯和訚。
半壁店行宫晚坐
作者：弘历
朝代：清
体裁：七言律诗

来往大都逢仲春，一年春事一年新。花将吐萼红先重，山不藏林绿渐皴。素壁题诗还自检，明窗披帙雅相亲。吾原天下为家者，野店惭他逆旅人。
半壁店行宫晚坐
作者：弘历
朝代：清
体裁：七言律诗

石桥行馆驻兹仍，冻解新波弱未兴。一抚流阴惊若逝，试思昨事感何胜。暖蒸霁景云其吐，晚傍春山烟欲凝。勒壁每多掖辇句，拟寻旧况叹无能。
半壁店行宫晚景
作者：弘历
朝代：清
体裁：七言律诗

今朝来即前朝去，别馆曾无来去情。一切有为皆幻象，几章清咏付閒评。勒寒花树芳迟发，向暖郊原润逮耕。墙外千庐屯扈跸，晚风归寓认心旌。
半壁店行宫题句
作者：弘历
朝代：清
体裁：五言律诗

依巘筑行斋，得门即步阶。三年留别绪，一旦理吟怀。细雨香生土，新芜润到荄。油云垂霢霂，入夜益为佳。
半壁店行宫题句叠癸卯诗韵
作者：弘历
朝代：清
体裁：五言律诗

行馆山坡处，天然土作阶。渠宁祗容膝，实足惬閒怀。意蕊含春纽，心芽契道荄。摛词去薾句，积健以为佳。
半天楼
作者：弘历
朝代：清
体裁：古风

名山才隔岁，是日聊乘閒。云外坐高阁，天风吹袂寒。乾坤无尽藏，谁云眼界宽。春来草始绿，冬过枫留丹。抚壁吟前题，了知无往还。
半天楼
作者：弘历
朝代：清
体裁：五言律诗

岩楼最上层，驻跸定须登。眺听于焉迥，襟怀率可凭。问山入冬净，题壁以年增。石鼎茶烟细，飞为云缕凝。
半天楼
作者：弘历
朝代：清
体裁：五言律诗

岩楼称半天，迥矣实平然。每切居高戒，难忘望远缘。即今殷捷报，抚昔懒吟篇。依例舆人赏，岂辞小惠焉。
半天楼
作者：弘历
朝代：清
体裁：五言律诗

崇椒延阁迥，步步上丹梯。月牖千奇入，霞标万象低。吸嘘接颢气，视听合天倪。隐隐闻笙鹤，常来此处栖。
半天楼
作者：弘历
朝代：清
体裁：七言律诗

抗巘横楼号半天，望如月宇碧霄悬。崎岖遥径肩舆到，荦峃诸峰眼界前。高处因成憩以静，适来所历见都全。似兹坐揽宁非逸，却是吾心戒逸焉。
半天楼
作者：弘历
朝代：清
体裁：五言律诗

步辇以徐至，飞楼羾半天。园中高莫并，山里揽都全。几寺藏春雾，万峰生霁烟。明将旋跸去，小坐也应然。
半天楼
作者：弘历
朝代：清
体裁：七言律诗

肩舆徐陟众峰巅，恰得横楼号半天。不尽崇怀期太古，自然迥句会当前。松称无改春偏态，竹不多情月亦娟。卉歙仙风吹万虑，祗饶钟韵隔云传。
半天楼
作者：弘历
朝代：清
体裁：古风

肩舆登崇冈，数步一停憩。岂以已逸安，而忘人劳勚。岝㟧历几盘，山楼亦云至。飒与颢气俱，旷无林木蔽。下视蓟野绿，雨足恰新霁。骋望今日佳，所喜宜农计。
半天楼
作者：弘历
朝代：清
体裁：古风

肩舆陟西岭，高楼仰半天。适才坐少林，凭窗低俯看。高低岂有定，俯仰祗随缘。谁能弗拘墟，可与言逃襌。飒然扫罡风，嫌此语涉诠。
半天楼
作者：弘历
朝代：清
体裁：古风

近西山落脚，耐可夤缘上。取便复因暇，聊畅烟霞想。肩舆穿砐硪，楼在半天仰。五步十步憩，造巅忽开朗。坐凭玻瓈窗，俯临涵万象。瞿然有所思，未宜恣游赏。
半天楼
作者：弘历
朝代：清
体裁：古风

适来山中游，富揽山中景。归园未卓午，因复登崇岭。高楼坐天半，万槩从新领。是岂悟知足，且非观平等。然吾有转语，道本无止境。契真动亦定，远俗喧皆静。寄兴固不浅，得句常因迥。
半天楼
作者：弘历
朝代：清
体裁：七言律诗

降外山还登内山，山楼迥似半天间。彼为宾则此为主，肩者劳兮舆者閒。何处不堪体物理，于斯亦未忘民艰。岩风泛泛千林杪，晴定宜耕为解颜。
半天楼
作者：弘历
朝代：清
体裁：五言律诗

飞甍搆天半，俯据众嶙峋。数息方云到，纵观迥出尘。籁韶非俗乐，秋树有恒春。将欲无言去，其如景逼人。
半天楼
作者：弘历
朝代：清
体裁：七言律诗

高处为楼号半天，田盘万槩览都全。设无奇句堪酬景，但是凡人便合仙。东指沧溟呼皓月，北临紫盖郁苍烟。落来花雨浑无著，卉歙罡风扫四禅。
半天楼上望少林塔因而有会
作者：弘历
朝代：清
体裁：古风

少林寺中塔，云罩看涧底。半天楼上看，塔又半天里。寻常看楼处，彼更低于此。然则半天名，究竟宜谁是。一日尽历之，无过游戏耳。
半天楼即目
作者：弘历
朝代：清
体裁：五言律诗

冠岭得高楼，肩舆每憩游。念劳薄行赏，虽豫不忘忧。蓟野轩窗里，吾民衣食谋。背临章草在，无逸读从头。
半天楼小坐
作者：弘历
朝代：清
体裁：五言律诗

山楼号半天，层构㨿崖巅。极目诚旷矣，骋怀亦与然。信堪供揽景，非欲事求仙。旧咏联新什，自成今昔年。
半天楼小憩
作者：弘历
朝代：清
体裁：古风

游山取适兴，兴适薄言转。山楼近云匡，小憩聊复善。却指向历处，林路依微辨。将毋志近荒，陈编一开展。
半天楼望少林寺
作者：弘历
朝代：清
体裁：五言律诗

云构倚天幕，霞标㨿月窗。临虚兹独迥，揽景信无双。塔影林端矗，泉声涧底淙。问伊茅屋下，居士可称庞。
半岩庐对月
作者：弘历
朝代：清
体裁：古风

得地翠云问，结宇花宫侧。时旸春气暄，散步聊攀陟。举头见新月，苍然亦入夕。衣袂复微凉，岩庐归静侐。种松已长成，玉盘挂寒色。淰淰流入怀，万籁一时寂。此景自太古，傥然斯偶值。明当谒珠丘，予怀曷有极。
半月台
作者：弘历
朝代：清
体裁：五言律诗

台形规半月，白玉以为栏。即是广寒界，雅宜秋夕看。会当银魄满，不碍碧虚宽。太白镜湖句，常思欲和难。
半月台歌
作者：弘历
朝代：清
体裁：古风

望月惟有登台宜，不规其满规半时。半可至满满将亏，此义吾闻诸庖羲。开襟海岳楼阁重，忽如拥出沧溟东。玉阶琼戺露半面，弗升弗沉悬半空。半空可望不可即，世界浑作琉璃色。太白单父望镜湖，我亦因之动遐忆。仙人结璘捧玉壶，以酒觞我我不须。汉文百金尚未逮，唐尧蓂荚安知乎。
半月台用李白韵
作者：弘历
朝代：清
体裁：古风

依山为露台，形与半月俱。弯弓抱前面，掎角出两隅。其上有何树，猗猗植双梧。其下有何草，芊芊铺碧芜。广寒白玉栏，光落影娥湖。忽欲赓太白，寻思又踌蹰。
半月池
作者：弘历
朝代：清
体裁：古风

沙溪易咉咽，岁久赖疏治。一以涨潦容，一以灌输资。昨夏驻山庄，昼长多暇时。剔鬟去淤壅，成此半月池。今来益澄泓，岩风落涟漪。饮鹿喜群友，乐鱼育鲲鲕。玉轮方上弦，相映清光披。
半月湖
作者：弘历
朝代：清
体裁：五言律诗

倒壁影青螺，名应藉玉娥。汀蒲尚葱翠，岸柳自婆娑。饮鹿来踪夥，游鱼乐趣多。列溪山水发，不月涌金波。
半月湖
作者：弘历
朝代：清
体裁：七言绝句

半月湖中印半月，合如满相玉轮圆。主宾半满有为法，照彻三千与大千。
半月湖
作者：弘历
朝代：清
体裁：七言绝句

半月湖图月未圆，一弯印却影澄鲜。碧霄轮廓三千里，容此湖将逮万千。
半月湖
作者：弘历
朝代：清
体裁：七言绝句

疏淤仍复旧池塘，潦尽兼看新水光。举首上弦蟾魄好，半轮影亦正相当。
半璧店又有称半壁者诗以解嘲
作者：弘历
朝代：清
体裁：古风

半璧以水称，半壁以山名。两义适皆可，孰为真定评。有山亦围翠，有水亦绕清。村民胥不知，何曾字义争。两耳易是理，三耳难非情。子高实得之，公孙智徒营。
半璧店行宫作
作者：弘历
朝代：清
体裁：七言律诗

曲水环村俨曲琼，旧名半璧果谁名。行宫独出翠云迥，秋日重来碧宇横。几度诗题周八柱，此间心迹信双清。自惟所异当年者，两鬓稍添雪数茎。
华不注
作者：弘历
朝代：清
体裁：七言绝句

驻辇曾城畅远眸，华不翠注不曾流。何年金母临蓬海，两朵天花此处留。
华严洞
作者：弘历
朝代：清
体裁：七言绝句

牝洞悾悾内外虚，漫从相好识真如。嵌岩古佛无央数，一芥子中纳有馀。
华严洞勒壁
作者：弘历
朝代：清
体裁：古风

别院驻銮舆，瞻礼招提境。清晓趁风凉，扪萝登绝顶。嵌石老松苍，滴乳寒湫净。初上若无路，渐入多佳景。豁然云木开，古寺横山岭。石龛月相间，檐铎风声静。朱栏俯帝畿，烟火富闾井。旋憩华严洞，飒然衣袂冷。深窥潜窦黑，微听幽泉泂。何须一指参，自觉万虑屏。
华山
作者：弘历
朝代：清
体裁：古风

问山何以分高下，宜在引人诗兴者。遥瞻濯濯青芙蓉，南嶂犹平堪跋马。登峰造极览全吴，却步鸟道寻兰若。左右泉声上下云，间以疏梅秀而野。历险即夷小憩留，别室数宇致潇洒。琅玕千个绿云丛，笙筑百道银雪泻。我游名山亦已多，谓当无过田盘也。此间松石逊怪奇，梅竹彼应让都雅。两山何用费校量，梦寐他时总心写。
华山翠岩寺
作者：弘历
朝代：清
体裁：五言律诗

鸟道夤缘上，微风兰蕙馨。天花试禅意，涧水演真经。鸽下讲台白，莲擎佛钵青。千竿绿筠里，又得小延停。
华滋馆
作者：弘历
朝代：清
体裁：七言律诗

东由陆路必先至，西入湖船乃次临。艳裔已孤卉华歇，清和惟见树滋阴。抚时漫讶居诸速，对景亦资情性沈。独是绮言馀结习，稍閒辄欲吮毫吟。
华滋馆
作者：弘历
朝代：清
体裁：五言律诗

书馆碧溪浔，隔年此憩临。春华同逝水，夏木已连林。过雨物含润，依山境与深。窗中见穹塔，云影幻晴阴。
华滋馆
作者：弘历
朝代：清
体裁：五言律诗

今岁立春早，况当春仲时。灵泉善妪煦，仙馆信华滋。传膳成清憩，敕几慎揽披。便宜昨年者，军务正筹咨。
华滋馆
作者：弘历
朝代：清
体裁：古风

兰径引意入，松云概神留。生翠润新雨，古籁凉永秋。翰墨味淳腴，简帙怀前修。得性在内契，悦心匪外求。九仙道固高，缥缈隔瀛洲。
华滋馆
作者：弘历
朝代：清
体裁：七言绝句

冬雪春膏脉土宜，华滋今岁允华滋。莫嫌红紫迟酣放，耐可韶光蕴酿时。
华滋馆
作者：弘历
朝代：清
体裁：七言律诗

华滋今日信华滋，林馆清和过雨时。峰有精神如出沐，湖增波浪不愁亏。杂花锦绣都舒色，新笋琳琅更濯姿。此际问谁宜入听，一声莺啭柳阴迟。
华滋馆
作者：弘历
朝代：清
体裁：五言律诗

华滋名允副，不与去年同。阶土香生润，岩林芳向融。传餐因憩体，敕政益勤衷。今岁春光早，山桃已放红。
华滋馆
作者：弘历
朝代：清
体裁：古风

孟春雪优沾，土膏值蒸动。大地无不润，近泉润尤重。群芳虽待发，荅韶气颇甬。梯几览物初，生机鬯种种。曰滋信已然，增华会有踵。
华滋馆
作者：弘历
朝代：清
体裁：古风

孟月中旬过华滋，望雨谓如之何好。下旬三日雨渥沾，今识华滋惬怀抱。夏华绕砌傲春芳，雨滋林叶都回槁。濛濛露气沃花心，习习风轻拂树杪。眼前景实副馆名，馆付不知人则晓。
华滋馆
作者：弘历
朝代：清
体裁：五言律诗

小憩复华滋，循名更及时。游眸信佳矣，转虑恐过之。此愿谁能副，返躬亦厌斯。春吟方始事，全捷尚勤思。
华滋馆
作者：弘历
朝代：清
体裁：五言律诗

带水复屏山，春和书馆閒。传餐常取便，敕政亦斯间。无逸一心切，有怀万姓艰。奏章今日少，惕若弗怡颜。
华滋馆
作者：弘历
朝代：清
体裁：五言律诗

新正雪优霈，景物谓华滋。岂意侵寻早，忽经春夏时。绸缪籴麦计，焦切艺禾期。呼吁真乏术，惭惶祗自知。
华滋馆
作者：弘历
朝代：清
体裁：五言律诗

春月虽兹过，华滋未若兹。为经两膏泽，更益万芳蕤。那可形之画，弗相让者时。然宜祛藻句，如是引澄思。
华滋馆
作者：弘历
朝代：清
体裁：五言律诗

春波弱胜舫，春旭暖明轩。渐欲丰裘换，恰欣芳帙存。来信因往屈，得趣亦忘言。底识华滋候，韶光递水源。
华滋馆
作者：弘历
朝代：清
体裁：古风

春雨既云时，春晴良复善。春物正昌昌，春游亦缓缓。明秀绘春节，栖迟憩春馆。华滋信华滋，兴会每不浅。庭饶花木芳，座爱图书展。返真味道腴，孜孜吾当勉。
华滋馆
作者：弘历
朝代：清
体裁：五言律诗

暇日游山馆，晨餐坐片时。放晴春旭嫩，宿雪土膏滋。庶政寻常理，军书特地驰。犁庭期十日，惟是盼红旗。
华滋馆
作者：弘历
朝代：清
体裁：七言律诗

水裔山阳旧书馆，圜中佳处称栖迟。聊凭绨几抒新兴，不觉芸窗别久时。曰既有来当有去，谁能无虑与无思。设因七字论诗格，华矣犹应济以滋。
华滋馆
作者：弘历
朝代：清
体裁：五言律诗

溪馆曰华滋，仲春春晓时。熏梅迎旭锦，弱柳飏风丝。韶景华犹嫩，露光滋以熙。山桃不让候，已粲向阳枝。
华滋馆
作者：弘历
朝代：清
体裁：七言律诗

玉泉来必憩华滋，研净窗閒又一时。地气已通香土气，柳枝浑弱拂杨枝。昌昌物色如含喜，蔼蔼韶光不负期。苑树株株培有雪，沃心明润足熙怡。
华滋馆
作者：弘历
朝代：清
体裁：七言绝句

绨几芸帷小憩时，四邻草树总华滋。昨朝愁亟今来喜，愁喜何关境乃移。
华滋馆
作者：弘历
朝代：清
体裁：五言律诗

落尽阶蓂叶，依然岩柏林。仲春行即至，今岁此初临。背岭犹存雪，吐云又作阴。所欣土滋处，会有物华寻。
华滋馆
作者：弘历
朝代：清
体裁：七言律诗

蹊缋芳霞砌锦茵，华滋今度信传神。梦醒烟月三千界，兴寄林泉九十春。讵可色声耽玩物，雅宜翰墨足娱人。展书不拟羲皇上，自顾风犹未返淳。
华滋馆
作者：弘历
朝代：清
体裁：五言律诗

闰岁立春迟，华滋华未滋。例斯万几理，适值远音驰。瘴疠境已过，猖狂贼势知。劲兵俟全集，一举洗羌儿。
华滋馆即事
作者：弘历
朝代：清
体裁：七言律诗

视事传餐有定时，来游率亦憩于兹。书屏生色背峰倚，玉鉴明辉面水披。漫惜春光已消歇，微怜夏节待华滋。值无引见惟章奏，却觉心中早愧之。
华滋馆即景
作者：弘历
朝代：清
体裁：五言律诗

舣棹步芸斋，琴书总畅怀。诗题宿年咏，画景稚春皆。不变苍松色，初生绿草荄。华滋虽少迟，蕴酿已堪佳。
华滋馆口号
作者：弘历
朝代：清
体裁：七言绝句

华滋岂不寻常到，今日华滋真副名。一雨千林滃秀润，得教閒馆畅閒情。
华滋馆得句
作者：弘历
朝代：清
体裁：古风

游山率右旋，馆应首憩此。今朝偶左旋，馆斯居末矣。山后及山前，东西陆与水。大略观以遍，亦可言归耳。遇闰气方寒，春事犹未起。物华尚有待，土滋脉融始。蕴酿观化工，撷芳胜红紫。
华滋馆见山桃花得句
作者：弘历
朝代：清
体裁：七言律诗

花朝曾未见花枝，春冷北方例合迟。前日犹然落岩雪，昨朝欣以放晴曦。既来泉籞兼逢暇，小坐溪斋亦曰宜。恰见山桃冒寒放，不孤其节副华滋。
华照楼
作者：弘历
朝代：清
体裁：五言律诗

华诚属于物，照本在乎楼。二非一何立，主标宾自投。讵惟供目给，实不出心谋。寄语正心者，诸凡理可求。
华照楼
作者：弘历
朝代：清
体裁：七言律诗

双桐院里两层楼，一片湖漪半座收。流丽云霞常映带，徘徊风月足勾留。无华了识不由素，有照偏欣都入幽。设问迩来即景句，披宜澄朗霁光浮。
华黍
作者：弘历
朝代：清
体裁：古风

华黍应秋令，雨旸时致早。湛湛凝露滋，离离含旭皎。路客欲遮骑，农夫已驱鸟。课田几多年，额庆逢佳兆。前训凛欹器，遥心期万宝。
协办大学士尚书蔡新假满还朝来避暑山庄请安诗以赐之
作者：弘历
朝代：清
体裁：七言律诗

年老君臣似老朋，归来前席喜诚应。九龄风度于今罕，彦国精神较昔增。儿辈重瞻绛纱帐，时流都拟玉壶冰。殷勤问过称无过，曰信斯之吾未能。
协办大学士尚书蔡新请假一年回籍修墓既允所请并谕毋庸开缺诗以赐之
作者：弘历
朝代：清
体裁：七言律诗

元年进士似卿希，恳假还乡不忍违。学重书房开绛帐，品端内阁协黄扉。齿加长奈何其老，谈及亲应令尔归。顾我不为宋高孝，孜孜犹此敕时几。
协性斋
作者：弘历
朝代：清
体裁：七言绝句

万物无非由性生，斋云协性重申评。观文本末似倒置，何末不因本以呈。
协性斋
作者：弘历
朝代：清
体裁：五言律诗

扬芬港上馆，协性予名斋。讵曰逸为务，端知静与佳。有书堪悦目，望水得澄怀。自足消清暇，灯船不许排。
协性斋
作者：弘历
朝代：清
体裁：五言律诗

斋筑扬芬港，扬芬事若何。政真叹无似，诗更底须多。性固方犹水，协还期不波。前吟粘壁阅，岁月忽成过。
协性斋口号
作者：弘历
朝代：清
体裁：七言绝句

到处轩斋率与名，双文协性久颜成。重来因复研其义，性近戒其习远情。
卓歇歌题胡瑰画卷
作者：弘历
朝代：清
体裁：古风

卓歇之语六经无，五季始述萧辽书。尔时毳幕称卓帐，亦名卓枪如周庐。歇之言取息庐义，耶律制传汉语呼。是以唐末后五季，多有人为卓歇图。就中胡瑰为巨擘，曾有番马弆石渠。兹之卓歇实其类，宣和曾庋七卷俱。士奇好古称精鉴，于七得一珍琼瑜。纑地磔裂重装潢，精神复见名卷初。卷首五字题张照，颜筋柳骨识不诬。徒观风景真惬吾，乐利岂分中外殊。旧藏番马试印證，郭雍亟力韩文摹。一之为甚其可再，重儓不值捧腹夫。
卓索图盟王公等备宴即席成什
作者：弘历
朝代：清
体裁：七言律诗

木兰备宴例维常，此日肆筵因过疆。除道架桥加谨侍，牵羊设醴更诚将。抚看多是儿孙辈，略怅都无伯仲行。诈马看馀策马反，诸人欢庆尚康强。
卓钖泉上作
作者：弘历
朝代：清
体裁：古风

古寺礼灵岩，春泉憩卓钖。泉上自有亭，左倚千寻壁。松盖密密张，乳窦淙淙滴。眉目于焉朗，心神一以涤。志乘谁所作，咄咄誇妙迹。锡如能昭昭，泉即所历历。便实有其事，临济与棒吃。
卖剑行
作者：弘历
朝代：清
体裁：古风

卖剑买牛人艳传，皆称渤海太守贤。吾于其事不无疑，有卖者有买者焉。卖者得牛买者失，失者仍为不趋田。使其远卖他郡县，邻国为壑理岂然。观书率当折中理，执一而论诚蒙颛。
卖菊翁偶翻阅旧集有此作嫌不惬意口占二首 其一 嘲之
作者：弘历
朝代：清
体裁：七言绝句

东篱带露摘金英，却为蝇头货市城。风月一肩付谁得，定知人不是泉明。
卖菊翁偶翻阅旧集有此作嫌不惬意口占二首 其二 许之
作者：弘历
朝代：清
体裁：七言绝句

担头冷韵蔚琼英，风雨重阳正满城。此老白衣隔溪过，亦安知不遇渊明。
卖饼妻
作者：弘历
朝代：清
体裁：五言绝句

鸿雁无二匹，岂知有改更。宁王虽豁达，饼师若为情。
南书房翰林集千叟宴诗成呈览命作提要示志
作者：弘历
朝代：清
体裁：七言律诗

千叟人加两倍丰，例教内翰捉刀充。多章未免多重出，别体因存别裁同。那取新奇斯足喜，要提雅正以为崇。诗之一字言何易，长律冠兹表示衷。
南仓
作者：弘历
朝代：清
体裁：古风

南仓空有名，实无廪庾睹。方舆称明建，以备海运贮。海运创巴颜，陈瑄继其武。建仓尹儿湾，史典犹堪数。冒险岂长策，中道废乖遌。即今南北漕，岁岁输天府。行之诚在人，徼倖非所取。
南坞
作者：弘历
朝代：清
体裁：五言律诗

南坞近南苑，易舆一策鞭。雉门馀十里，鹭序接千员。麦穗待吐垄，禾苗新茁田。惟需膏雨沃，渴望益怦然。
南坞
作者：弘历
朝代：清
体裁：古风

平林入遥目，轻舆历广甸。南坞曾旧经，兹来又逢便。墅店喜潇洒，杏桃未韶茜。村民多种树，谁补橐驼传。因思为政方，更张率致患。
南坞
作者：弘历
朝代：清
体裁：七言律诗

里名南坞喜清幽，衍沃相宜种植稠。入画浑如对花县，停鞭为惜度官邮。纸鸢一线风光美，杏酪数钱节物酬。到处闾阎安乐利，今来差不负春游。
南城
作者：弘历
朝代：清
体裁：古风

道旁古南城，城废存土阜。云米拒契丹，筑此夹河守。和金计灭辽，唇齿患互受。外夷尚知此，小利目前取。讵惟失河北，汴亦不能有。国势成积弱，况复政多咎。方士及权奸，岂堪偻指数。虚内乃贪外，屋丰阒家蔀。五国固其宜，炯戒传不朽。
南天门
作者：弘历
朝代：清
体裁：古风

牝谷晨行冲晓霭，是处淙淙鸣石濑。回溪复岭数十盘，莲宫始见青云外。到来初地空尘心，凭虚万景窗前绘。举鞭旋复度岩扉，真教隔绝仙凡界。天关虎豹信森严，此或当然我所戒。
南天门揽胜轩作
作者：弘历
朝代：清
体裁：七言律诗

昧爽乘凉陟岭逵，行行曙日万山披。青芙蓉表寻诗趣，银世界中阅画姿。到寺传餐如昨日，凭轩揽胜又斯时。九关虎豹骚人赋，寓意吾犹惧在兹。
南天门揽胜轩作
作者：弘历
朝代：清
体裁：七言律诗

盘纡石路陟嶙峋，揽胜还欣回出尘。何必森严卫虎豹，居然尺五俯星辰。云轩峰岭延遥近，梵宇香花悦静真。大士如如无色相，却看历历往来人。
南天门观音寺遥望
作者：弘历
朝代：清
体裁：古风

古刹礼大士，虚堂息劳身。旋起凭栏望，旧径还如新。谷转见行骑，山高截片云。是时秋始孟，绿树犹繁纷。两山辟仙境，一路无纤尘。袅袅旌旆影，隐现出嶙峋。逸兴一以畅，转益忧怀频。念彼随从者，跋涉良苦辛。
南巡启跸五叠前韵
作者：弘历
朝代：清
体裁：七言排律

云游云豫岂云辛，休助期沾望幸伦。五载考功速虞狩，一章时迈举周巡。海塘条石从新筑，河堰并山接旧申。况值黄流初顺轨，益廑赤县普安民。水程陆馆惟遵旧，綵结灯张戒慢陈。携子更殷身示度，观风诚幸气如春。媚依黎庶怀仍昔，资借精神句倍新。佳丽山川往拟别，古稀合以罢巡频。
南巡启跸四叠前韵
作者：弘历
朝代：清
体裁：七言排律

高龄远驭虑劳辛，色养由来关大伦。乙酉以还罢斯役，三年云满举重巡。因之俞允诸臣请，亦欲行观夙愿申。忆昔回銮攀恋众，即今露冕拊循民。殷哉一体逸图切，小矣七旬庆典陈。瞥眼岁华过十六，迎人江浙逮韶春。戒奢崇朴例依旧，抚景得诗事又新。赓韵茫然失掖辇，不禁把笔怆怀频。
南巡回跸至御园之作
作者：弘历
朝代：清
体裁：七言律诗

六度南巡于迈勤，一心惟是为民殷。雨虽继雨仍希望，孙又生孙亦喜欣。日月居诸诚过隙，园庭莅止迓南薰。载咨儿辈其聪听，毋易言游视记文。
南巡回跸驻御园之作
作者：弘历
朝代：清
体裁：七言律诗

往返十旬勤省方，湖河海各策筹蘉。三春时若南邦阅，首夏泽殷北地望。阅若匆匆时度速，望殷切切泽愆长。寸衷更有难堪处，萱戺那重问豫庆。
南巡回銮驻跸圆明园之作
作者：弘历
朝代：清
体裁：七言律诗

麦登秋穰黍全耕，喜气迎銮达帝京。又此南巡成北返，恰看夜雨值朝晴。康功灾壤怜群赤，勤政明廷接九卿。懿旨身遵心膝下，所欣旬日近归程。
南巡回銮驻跸圆明园作
作者：弘历
朝代：清
体裁：七言律诗

快雨兼欣值快晴，回銮益觉惬群情。元亨四阅月时序，信屈六千里路程。几政宜勤取骑速，慈闱图逸御舟行。三朝偻指还仙苑，正喜金萱映砌荣。
南巡回銮驻跸御园之作
作者：弘历
朝代：清
体裁：七言律诗

往还水陆六千里，春夏推迁百廿朝。望埭早无争色卉，听林已有试声蜩。对时展转希膏雨，敕政传宣觐庶僚。凤舸仍迟到三日，潞川钦溯一心遥。
南方
作者：弘历
朝代：清
体裁：古风

南方雨苦多，恒弗苦雨少。今岁过江来，逾旬逢日皛。问称正二月，渥膏沾已早。麦苗实芃芃，亚陇青而好。设使再润根，饼饵可期饱。解之者于傍，慰我意诚巧。霁景凑游山，此语见何小。况我缱北省，希霈徒久祷。迩日云每作，阁雨旋晴了。南犹觉以艰，北甚惄如�。
南村
作者：弘历
朝代：清
体裁：七言律诗

就低疏落有南村，村舍风光略可论。高下随时种黍稻，埘牢终岁育鸡豚。青山不断为屏障，白水恒流绕户门。岂是寻常供缀景，廑民生计个中存。
南村
作者：弘历
朝代：清
体裁：七言律诗

石墙草舍学村居，却是村居趣有馀。喜得土肥堪作圃，引来水便遂成渠。屏张画乃犁锄画，几置书惟种植书。黄屋非尧志闻语，践之未逮愿存诸。
南池
作者：弘历
朝代：清
体裁：五言律诗

城南有曲池，工部旧踪遗。便以问幽径，何妨瞻古祠。嫌他略缀景，笑我尚言诗。门外众人候，那知欲去迟。
南池杂咏
作者：弘历
朝代：清
体裁：古风

适才太白试登楼，咫尺南池可罢不。一入门心生敬慕，碑亭因是圣文留。几株古树护澄池，池畔三间老杜祠。便弗叩还应下拜，此人诗合是吾师。李杜由来伯仲行，吾云旗鼓异相当。应知学杜克念圣，学李防其罔念狂。
南河
作者：弘历
朝代：清
体裁：七言律诗

正虑南河事若何，奏来暴涨已消波。险工幸固宋家堰，拓坝仍宽清口涡。保卫下河体我意，庶几黎户免其瘥。郭堤急伫合龙信，新料未成愁实多。
南河总河李奉翰奏报淮安等处得雪诗以志慰
作者：弘历
朝代：清
体裁：五言律诗

辜月廿三日，雪膏自北南。渐前势增大，计寸四过三。冬麦种原广，宿苗润以甘。所欣披奏际，时玉喜恩覃。
南红门外
作者：弘历
朝代：清
体裁：古风

轻烟澹沲低村树，平原迤逦青春曙。阅河事罢命回銮，南苑经临兹取路。莱畦花圃带郊坰，物土耕桑随意度。民风墟里宛在忆，是我少年行乐处。耳后生风逐狡兔，弯弓向云落孤鹜。而今珍重久不为，饶有先忧胜于故。
南红门外·其一
作者：弘历
朝代：清
体裁：五言律诗

不到红门外，于今过十年。村墟曾不异，蕉鹿信如然。古塔云中矗，疏篱柳外连。聚观纷老幼，关切却殊前。
南红门外·其一
作者：弘历
朝代：清
体裁：七言绝句

两朝小猎驻行宫，咫尺原如御苑同。今日轻舆真就道，南红门外送群工。
南红门外·其一
作者：弘历
朝代：清
体裁：七言绝句

阅河回跸有馀暇，南苑经过取便途。淡爱轻烟泮远树，香生浓露湿新芜。
南红门外·其三
作者：弘历
朝代：清
体裁：七言绝句

杏红李白柳青丝，黄鸟缗蛮语亦奇。春色春声饶野趣，垂鞭佳处意为迟。
南红门外·其三
作者：弘历
朝代：清
体裁：七言绝句

沙冈芜野敞而平，亦有纵横兔迹行。曾是少年驰猎处，方春生长罢虞旌。
南红门外·其三
作者：弘历
朝代：清
体裁：五言律诗

轻衫切晓凉，炊火起遥庄。红日一鞭暖，绿郊十里强。圃场欣少隙，铚刈岂辞忙。祈岁长年愿，凭观乐未央。
南红门外·其二
作者：弘历
朝代：清
体裁：五言律诗

榆柳含烟翠，桑麻带露稠。蔓棚迷晚蝶，樊圃卧閒牛。闾静知无盗，田多幸有秋。相逢农父问，家室得安不。
南红门外·其二
作者：弘历
朝代：清
体裁：七言绝句

试马常年猎野坰，宣传今日得教停。羽林莫讶耽閒懒，为惜连村麦陇青。
南红门外·其二
作者：弘历
朝代：清
体裁：七言绝句

迤逦烟郊枣栗稠，小民生计自为谋。地方大吏来迎驾，先问潦乡安妥不。
南红门外作·其一
作者：弘历
朝代：清
体裁：七言绝句

南苑行宫逐顿移，东巡今日信遵逵。红门外便烟村接，历览农桑兹始之。
南红门外作·其三
作者：弘历
朝代：清
体裁：七言绝句

凤河一再渡桥支，荡漾浑流每藉兹。设使不为之字绕，清波直泻虑无遗。
南红门外作·其二
作者：弘历
朝代：清
体裁：七言绝句

秋麦已长春麦萌，不教猎骑躏纵横。柳围村识青云店，忆我少年觅句行。
南红门外作·其四
作者：弘历
朝代：清
体裁：七言绝句

大兴县境接东安，儒士耆民载道欢。绞缚綵棚由贺祝，得无程督地方官。
南红门池上作
作者：弘历
朝代：清
体裁：古风

冱凌才解春水生，水面鱼儿试冷行。杨柳倒影梳风轻，乍似藻荇纷交横。我来池上消清暇，静观飞跃参元化。犹怜皲瘃罢水虞，藏罟置革两无藉。
南红门池上作
作者：弘历
朝代：清
体裁：古风

轻冰方解冻，渺渺春波活。烟收界远天，一泓沧池阔。尚无蒲苇丛，例有鲦鲤鱍。似欣风日恬，出水弄素沫。不垂钩曲曲，不施罛濊濊。鱼亦知我意，泳游不惊拨。渚禽语明镜，兰茝堪采掇。濯清喜沧浪，心与川云豁。
南红门池上咏
作者：弘历
朝代：清
体裁：古风

昔来池上游，春日方载阳。今来池上游，蒹葭已苍苍。逝者诚如斯，因悟往未尝。吹波鲤鱼风，垂垂蓼影长。渔歌起烟外，鸥波潋河梁。清浊谁致然，有怀彼沧浪。
南红门行宫
作者：弘历
朝代：清
体裁：七言律诗

向南行馆朴无文，路近驻便亦可欣。每以旧居生缱绻，便教新得验尊闻。盆芳朵绽盎春气，庭树柯高静夕曛。经此率因东道主，平原猎骑底须勤。
南红门行宫作
作者：弘历
朝代：清
体裁：七言律诗

南苑前秋未至兹，兹来取暇跸教移。无过一宿便当去，暗数六年有所思。旧日承欢那重得，他时归政且奢期。成吟掷笔付一笑，纪事聊摹老杜诗。
南红门行宫作
作者：弘历
朝代：清
体裁：七言律诗

稍加脩葺落成歌，走马来停阅若何。既弗听其就颓圮，亦无能此久延俄。因思閒者率应少，大抵愁生所欲多。试射门前悦仁祖，春风四十一年过。
南红门行宫作
作者：弘历
朝代：清
体裁：七言律诗

顿移不卅里而近，一就行宫一憩慈。便亦平原试小猎，到犹桑野未中时。非他缀景还如画，无别怡情间赋诗。台迥晾鹰张武帐，奉观殪虎博颜怡。
南红门行宫叠旧韵
作者：弘历
朝代：清
体裁：七言律诗

昔曾分付月多情，照我今宵轩槛清。未必较前诗思减，不妨如是道芽生。篆凝芝字檀烟细，燄剪琼葩玉檠明。古寺疏钟林外度，七条披处悟交横。
南红门行宫对雪
作者：弘历
朝代：清
体裁：古风

昨日云而霾喷土，望雪侵寻成望雨。入夜澄霁晓复云，踊惧作风风未吐。云渐深沉气润溽，为雨固佳雪仍可。自辰集霰一两零，遂飘玉花铺平楚。瀌瀌时密亦时疏，历午达申势益鼓。行宫坐对至酉牌，势将入夜泽其普。慰哉复虑慰邻骄，一端可见君难语。
南红门行宫晚坐
作者：弘历
朝代：清
体裁：五言律诗

一睫两载眼，八叉五字哦。昔今真是幻，忧乐亦云多。已过细常检，祖恩忆不磨。看云晚霁净，对月叹如何。
南红门行宫晚坐
作者：弘历
朝代：清
体裁：五言律诗

别馆暂閒居，春巡返辔初。重教坐芸室，颇似胜毡庐。铙吹云韶竞，盆花锦绣如。那忘前岁况，秉烛治军书。
南红门行宫晚坐
作者：弘历
朝代：清
体裁：五言律诗

旋跸临南苑，行宫憩息便。庭轩信潇洒，书史足周旋。窗纸今宵朗，壁题前度悬。治平何所就，睫眼又三年。
南红门行宫晚坐
作者：弘历
朝代：清
体裁：古风

春宵方澹荡，春月亦娟妍。行宫虽数宇，俯仰足安便。澄怀对今夕，遐心忆昔年。数漏炷名香，翻书课芸编。澄怀观道妙，如亲古圣贤。
南红门行宫晚坐
作者：弘历
朝代：清
体裁：五言律诗

行宫即禁苑，憩息久安愔。岁月堂堂过，诗题历历吟。昔时阅景幻，皇祖沐恩深。敬念承殷顾，敢忘赤子心。
南红门行宫晚坐叠庚戌韵
作者：弘历
朝代：清
体裁：五言律诗

孰谓行宫坐，竟如昔岁哦。望霖依例是，抚节觉忧多。二麦知失定，一心愁那磨。戌年幸夜雨，不寐想维何。
南至前一日诣斋宫斋宿·其一
作者：弘历
朝代：清
体裁：七言绝句

消息微阳届复辰，虔居斋室洁明禋。葳蕤凤辇迎黄道，棽丽龙旗出紫宸。
南至前一日诣斋宫斋宿·其三
作者：弘历
朝代：清
体裁：七言绝句

冲融月窟与天根，治理几康在默存。守德由来胜守险，当年何事堑防门。
南至前一日诣斋宫斋宿·其二
作者：弘历
朝代：清
体裁：七言绝句

槐柳成行界道明，铜壶漏永午窗晴。篆烟微袅心如水，寂静阶墀近太清。
南至前一日诣斋宫斋宿·其四
作者：弘历
朝代：清
体裁：七言绝句

缇帷候律验璿筒，百辟斋居此日同。黼座景长增肃穆，泰坛东峙缭垣红。
南苑
作者：弘历
朝代：清
体裁：五言律诗

路便临南苑，春郊试小蒐。草轻马逾疾，弓燥手还柔。业已三年阅，因教四日留。前题巡壁读，祗觉岁时遒。
南苑双柳树
作者：弘历
朝代：清
体裁：古风

南苑双柳树，昔年何葱菁。两株立平原，千丝织晚晴。因循失其一，独树若无荣。至今行路人，犹道双柳名。岂无补植者，枯萎率不生。嗟哉草木质，尚有相怜情。徘徊不能去，长歌代柳鸣。
南苑双柳树复枯其一叠韵志感
作者：弘历
朝代：清
体裁：古风

种柳补成双，双双期未久。经年此一过，独树临芜亩。昔为旧者伴，今待新为友。停鞭契菀枯，真似狮子吼。彭殇本齐年，宾主亦其偶。大椿过八千，朝槿荣其后。底事重欢悲，强兮新与旧。灵和傥悟此，是谓无量寿。
南苑大阅谒元灵宫宫是皇曾祖世祖章皇帝建也敬依皇祖圣祖仁皇帝韵以志敬仰之忱时冬至月朔日
作者：弘历
朝代：清
体裁：五言排律

阅狩金舆驾，鸣驺赤羽翔。千官分鹭序，万姓仰龙光。雪积平原白，泥铺御道黄。翠华来别苑，初地散天香。杳霭云生路，萧森松泛凉。星辰围斗宿，丁甲护虹梁。屏念瞻瑶殿，虔心礼素王。若临钦在上，作极愧惟皇。祗以绍庭切，何能与物昌。律身怀监史，敷化体穹苍。文德犹惭未，武功不敢忘。蒐苗遵古制，逸豫戒禽荒。簇簇云屯盛，悠悠雾旆飏。一阳初应律，三白已呈祥。渐觉条风扇，新添丽日长。觐扬吾未逮，布治愿平康。
南苑小猎即事杂咏·其一
作者：弘历
朝代：清
体裁：七言绝句

百年寺宇事重新，卜吉落成展礼亲。小猎却缘来宿便，漫同冬狩拟时巡。
南苑小猎即事杂咏·其三
作者：弘历
朝代：清
体裁：七言绝句

今来不是少年身，择地徐驰谏猎循。双兔中连犹觉愧，何当奇事赋文人。
南苑小猎即事杂咏·其二
作者：弘历
朝代：清
体裁：七言绝句

木兰回后射何曾，马上金弓勉始胜。却觉屈支失调习，可应警语忘枚乘。
南苑新衙门行宫即事
作者：弘历
朝代：清
体裁：七言律诗

南苑重来羽骑驰，离宫未御已经时。新诗消遣閒中兴，旧学商量静里知。花笑迎人誇得意，鸟吟为我话相思。留连不是耽风景，却惜年华暗转移。
南苑获野禽恭进皇太后
作者：弘历
朝代：清
体裁：五言律诗

积雪满郊坰，三冬农务停。鸣笳齐队伍，布令疾雷霆。马足奔如电，鹰眸迅似星。山禽味鲜洁，飞骑进慈宁。
南苑行围杂咏·其一
作者：弘历
朝代：清
体裁：七言绝句

盘谷回銮携贵山，柏冬苑景益萧閒。先来大狝均曾预，小狩应教视此间。
南苑行围杂咏·其三
作者：弘历
朝代：清
体裁：七言绝句

疏芜淡霭接寒林，勒马凝思亦偶吟。二十年前习猎我，原无尔许创垂心。
南苑行围杂咏·其二
作者：弘历
朝代：清
体裁：七言绝句

草枯广甸马蹄轻，叠中非誇技擅精。惊喜从他远方讶，欢呼验我众人情。
南苑行宫叠旧作韵
作者：弘历
朝代：清
体裁：七言律诗

离宫信宿重关情，绨几芸编触目清。讵料鹿蠡仍计诈，尚教颉利待擒生。驱除已奏伊犁定，旋转终归绝域平。谟烈在天祈默佑，桥山东望蓟云横。
南苑行宫晚坐忆经略大学士傅恒
作者：弘历
朝代：清
体裁：五言律诗

依然庭宇静，朅尔研瓯閒。一室澄心处，两年睫眼间。冲寒怀硕辅，此际历重关。所愿明天讨，成功指日还。
南苑行宫谩题
作者：弘历
朝代：清
体裁：七言律诗

黯尔伤怀朅尔思，保阳回跸仲春时。行宫静摄期儿愈，秋日重经引我悲。信矣万缘都是幻，絮哉七字复何为。玉虫稠缀银釭灺，似觑拈毫早泪垂。
南苑行宫题仇英黄鹤楼图用崔颢韵兼效其体
作者：弘历
朝代：清
体裁：七言律诗

两个地仙谁跨鹤，千秋佳话空传楼。高楼江夏今好在，我欲寻之叹路悠。莫谓昔人传昔事，试看春水生春洲。依然别馆拈吟处，不知何事惹閒愁。
南苑赐哈萨克布鲁特塔什罕回人等观烟火灯词·其一
作者：弘历
朝代：清
体裁：七言绝句

款关定笮复存邛，庆典频繁举仲冬。为耀光明逮疏狄，先陈曼衍引鱼龙。
南苑赐哈萨克布鲁特塔什罕回人等观烟火灯词·其七
作者：弘历
朝代：清
体裁：七言绝句

翠火明灯玉树攒，化城蜃阁绛云端。元宵预借休相拟，惠远宁为好乐观。
南苑赐哈萨克布鲁特塔什罕回人等观烟火灯词·其三
作者：弘历
朝代：清
体裁：七言绝句

百道流虹贝阙朝，光明仿佛上元宵。田蚕事例虽云早，已盼霏空六出飘。
南苑赐哈萨克布鲁特塔什罕回人等观烟火灯词·其二
作者：弘历
朝代：清
体裁：七言绝句

灯火城南六十春，重观因赉远来人。村民遥近扶携至，不禁金吾例可循。
南苑赐哈萨克布鲁特塔什罕回人等观烟火灯词·其五
作者：弘历
朝代：清
体裁：七言绝句

风定时暄夜正长，上弦魄影已腾光。周家建子原正月，想是嫦娥也为忙。
南苑赐哈萨克布鲁特塔什罕回人等观烟火灯词·其八
作者：弘历
朝代：清
体裁：七言绝句

万幕高竿揭野灯，半轮真是一条冰。肩舆宴罢还行馆，惕夕因心畏益增。
南苑赐哈萨克布鲁特塔什罕回人等观烟火灯词·其六
作者：弘历
朝代：清
体裁：七言绝句

鳞集应教一视同，避寒灯火夜深烘。高张黄幕三巡罢，讶似清凉万树中。
南苑赐哈萨克布鲁特塔什罕回人等观烟火灯词·其四
作者：弘历
朝代：清
体裁：七言绝句

后先接踵共来尊，难学萧王闭玉门。爆响连珠成捷报，便期早晚定坚昆。
南郊礼成回銮辇中得句
作者：弘历
朝代：清
体裁：七言律诗

大礼欣成回辇中，祈年永命思无穷。七旬天子斯居七，躬举南郊独见躬。何忍敬勤忘顷刻，默筹否泰惕深衷。平明底识初阳复，和霭天街气渐融。
南郊礼成志事
作者：弘历
朝代：清
体裁：七言律诗

钟动斋宫曙月光，郊坛翘瞩肇嘉祥。明禋颙若钦昭事，盥荐彬然考宪章。帝眷顾思基宥命，天心复喜迓初阳。敬勤两字遵家法，嗣服希绵万叶长。
博洛尔部沙瑚沙默特伯克所进武器制匣藏之并纪是什 其一 回剑
作者：弘历
朝代：清
体裁：七言绝句

文列星行光溢涛，切昆璆似断秋毫。于阗西去千馀里，那数寻常玉把刀。
博洛尔部沙瑚沙默特伯克所进武器制匣藏之并纪是什 其二 回斧
作者：弘历
朝代：清
体裁：七言绝句

齐斧言旋早洗兵，更无拓远祇持盈。集鳞流仰宁当拒，厚往惟嘉底贡诚。
博洛尔部沙瑚沙默特伯克进玉把双匕首诗以志事
作者：弘历
朝代：清
体裁：七言律诗

戢干西极各安居，表进祛卢弗改初。双器先之宜酌纳，五年贡亦不为疏。球琳把内铁衔定，氆氇室端银镂诸。以短乘长休论彼，薄来厚往益怀予。
博洛尔部沙瑚沙默特所献匕首歌
作者：弘历
朝代：清
体裁：古风

风胡欧冶徒传昔，淬锋敛锷术谁核。外域尚斗防暴迫，必佩利器求精饬。博洛小部自守域，近拔达山时被逼。诉之守臣为和息，感恩献此表食德。出匣月芽光奕奕，断蛟龙复剸犀革。解纷怀远斯堪式，非同侈诩郑遵得。
博罗齐行
作者：弘历
朝代：清

博罗齐者邻和阗，贼回据险侦我军。先是围解黑水困，元戎遣救抡二臣。一为瑚尔起，吉林旧族世受恩。一巴图济尔哈尔，乃厄鲁特宰桑，其勇诚超群。同心协力速赴援，率军数不能盈千。途历戈壁不毛之地，负甲步进无俄延。哈拉哈什已垂陷，齐凌札布驰来言。夜急行至伊立齐，时贼望风先逃奔。集兵拯哈拉哈什，赖天大雾弥漫漫。乘雾直捣贼营后，伺怠奋勇攻中坚。斩将搴旗获辎重，孤城恢复余俱安。昔薛延陀绘神能致雪，冀困李绩终乃自敝焉。此雾或亦敌鲊荅，翻为我用成功全。《易》云天所助者顺，向犹未信今信然。持盈知足感帝佑，敢肆志诩能开边。
博罗齐行
作者：弘历
朝代：清
体裁：古风

博罗齐者邻和阗，贼�据险侦我军。先是围解黑水困，元戎遣救抡二臣。一为瑚尔起，吉林旧族世受恩。一巴图济尔哈尔乃厄鲁特宰桑，其勇诚超群。同心协力速赴援，率军数不能盈千。途历戈壁不毛之地，负甲步进无俄延。哈拉哈什已垂陷，齐凌札布驰来言。夜急行至伊立齐，时贼望风先逃奔。集兵拯哈拉哈什，赖天大雾弥漫漫。乘雾直捣贼营后，伺怠奋勇攻中坚。斩将搴旗获辎重，孤城恢复馀俱安。昔薛延陀禬神能致雪，冀困李绩终乃自敝焉。此雾或亦敌鲊荅，翻为我用成功全。易云天所助者顺，向犹未信今信然。持盈知足感帝佑，敢肆志诩能开边。
卞文瑜山楼绣佛图·其一
作者：弘历
朝代：清
体裁：七言绝句

净莲一朵是前身，绣佛无缘那有因。笑煞文瑜特多事，偏称津逮管夫人。
卞文瑜山楼绣佛图·其二
作者：弘历
朝代：清
体裁：七言绝句

巾帼宁无杜子美，依稀茅屋即东屯。荒村落日绝人至，双掩还教鹤守门。
卢沟晓月
作者：弘历
朝代：清

茅店寒鸡咿喔鸣，曙光斜汉欲参横。半钩留照三秋淡，一蝀分波夹镜明。入定衲憎心共印，怀程客子影犹惊。迩来每踏沟西道，触景那忘黯尔情。
卢沟桥
作者：弘历
朝代：清
体裁：五言律诗

春光罨�车，春水乐鸢鱼。冰先桃花解，波含柳色如。峣峰明积素，甫野润新畬。绝胜常年景，诗成庆慰馀。
卢沟桥
作者：弘历
朝代：清
体裁：古风

石桥卧冻波，来往行人渡。乘时每断流，狂澜归何处。去岁决畿南，至今困沮洳。固愧人力为，讵容诿诸数。疏浚付河臣，古今重防护。
卢沟桥
作者：弘历
朝代：清
体裁：五言律诗

秋深原减涨，潦尽未澄波。直接沧溟月，横陈永定河。往来常岁屡，感慨此番多。回首石栏畔，伤心春仲过。
卢沟桥
作者：弘历
朝代：清
体裁：古风

长虹亘浑河，石栏接芳埒。东风已解冻，洪波流决决。聒耳松泛涛，夺目花飞雪。计偕指日来，晓月应联辙。刖足志孰甘，点额中纷热。驱车几度过，兴会一番别。
卧佛寺
作者：弘历
朝代：清
体裁：七言律诗

莎堤带露策骖驔，缥缈云关辟晓岚。暂息尘缘游鹿苑，顿教真念礼瞿昙。山椒迎爽知秋到，斋牖通虚似月涵。朅咏昔年题壁句，前三三与后三三。
卲伯湖
作者：弘历
朝代：清
体裁：七言绝句

东西南北四湖通，谢傅遗休拟召公。我适乘舟经泽国，脩防宣蓄虑何穷。
即事
作者：弘历
朝代：清
体裁：古风

一雨春三日，东坡为之喜。一雨秋三日，而我愁无已。三日岂弗同，时殊事异耳。过三纵少间，其势实未止。刚盼天容现，旋见云头起。濛昧信艰开，淋漓偏易委。宵枕那得安，食箸谁知旨。敢诿气数然，惭愧不堪矣。
即事
作者：弘历
朝代：清
体裁：古风

一马夺缰一马踶，左牵右控齐伏之。处以从容力有馀，安虑鸷曼与介倪。羁绁鞍勒旋可施，一驰万里惟风追。牧儿能事盖若斯，指不胜屈名纪谁。王良孟贲徒称其，幸哉说项人人知。
即事
作者：弘历
朝代：清
体裁：七言律诗

丁之亥及庚之戌，七度于兹五望霖。竟似合符应雨缺，难禁若契又风今。自惟调幕无佳术，祗觉垂衣多愧心。稽首崇禧宁曷惠，沛然尺泽起耕深。
即事
作者：弘历
朝代：清
体裁：七言律诗

三时较量雨和旸，冬令还希快雪滂。似此安能一心逸，无他宁厌万几忙。不为已甚去已甚，虽至小康慎小康。尧舜其犹病诸日，云云敢复说虞唐。
即事
作者：弘历
朝代：清
体裁：七言律诗

三辅祥霙各报周，南来次第复传邮。齐郊被泽似应广，豫省获膏更觉优。农吉频占诚合慰，军情乍缱却增愁。滋邱小贼渡河遁，失律难逃自取尤。
即事
作者：弘历
朝代：清
体裁：古风

东北风雨西北晴，拟询巽二曾何情。试之屡验却弗爽，老农较量粗而精。春希东北偏艰致，夏盼西北实不易。天地之大人犹憾，蓬蓬那尽如人意。夔然絜矩为政方，夙夜基命宁敢康。
即事
作者：弘历
朝代：清
体裁：七言绝句

东齐西晋为盼泽，湖北江南各报章。乍慰忽萦无定者，较晴量雨乃其常。
即事
作者：弘历
朝代：清
体裁：七言绝句

乘凉每爱倚长松，无碍翻来天籁重。坐久不知时与刻，梵楼遥报午初钟。
即事
作者：弘历
朝代：清
体裁：七言律诗

乾州净�当阳复，南逆北邪势已孤。平陇灌湾当继靖，梓山旗鼓逮全俘。去年今岁时久矣，燬屋夺粮民困乎。三免正供期渥恤，楚方遥望尚惭吾。
即事
作者：弘历
朝代：清
体裁：七言绝句

云作生忧云去喜，匆匆繁虑过旬朝。壁间悯旱诗閒读，好恶心殊壤与霄。
即事
作者：弘历
朝代：清
体裁：古风

五更问阴晴，云重报中人。朦胧才攲枕，户外雨声闻。须臾问雨势，又称花霏银。雨佳雪气寒，踊虑伤麦根。或云候已暖，凝霙因水村。慰言半疑信，穑务殷农民。晨行风雪兼，拟使驱浓云。设雨慎莫驱，巽二岂吾臣。午馀复棼丝，湿润香生尘。凭窗眄廉纤，水天景弥新。讵为豁襟抱，惟是筹耕耘。瞥眼六时间，一心愁喜纷。
即事
作者：弘历
朝代：清
体裁：七言绝句

伏汛报安两总河，开新复故念初过。秋期转眼应临矣，南望殷殷敬倍多。
即事
作者：弘历
朝代：清
体裁：七言律诗

入山觉冷出山暄，历历青郊散晓暾。所至连村问生计，大都百里异方言。春寒且迟花兮柳，岁熟兼孳鸡与豚。排日迎銮群接踵，累年休养此元元。
即事
作者：弘历
朝代：清
体裁：古风

八月行绵霖，兰中鲜逢此。盖因六七月，应时雨即止。仲秋致连阴，是固盈虚理。稔收率登场，菜圃丰尤喜。沾润地含膏，宿麦又播矣。稍惟布围艰，寻思何碍耳。
即事
作者：弘历
朝代：清
体裁：七言律诗

冬山触处耐吟凭，呵冻摛词兴偶乘。日落遥峰一片霭，泉流古涧几条冰。披寒檐梠纷还鸟，缀景招提不著僧。寻鹿入宵归趁月，鋗人何事更张灯。
即事
作者：弘历
朝代：清
体裁：七言绝句

几片云飘几点雨，倏开霁为倏生风。饶知祗益千愁剧，愧是群称一念通。
即事
作者：弘历
朝代：清
体裁：古风

刚幸立秋后，欣逢四日晴。而其初之雨，山田无碍耕。是宜心略舒，何乃愁时萦。嗟彼畿与齐，洼处潦复成。畺吏次第报，民屋多颓倾。可惜新种田，沟浍叹皆盈。其涸艰立待，潮旺拒以停。先事屡降谕，自责勖众卿。君臣过已然，惟尽赈济诚。南望夙夜焦，调燮愧无能。急救穷黎灾，肯言惜费赢。庶几微减过，悔过戒虚名。京中实报佳，塞稼可望登。慰此忧忘彼，吾罪当益增。山庄时若景，对之那怡情。
即事
作者：弘历
朝代：清
体裁：古风

刚庆豫齐沾泽足，又愁三晋望恩深。江南雨度悉风景，历年二月多霪霖。今春何幸逢晴霁，饲蚕颇喜宜织纴。菜华麦秀飏暄日，蔀屋茅檐忘久阴。为庆即虑庆生肆，为愁每致愁弗任。豫齐江南则且置，伫待三晋闻佳音。
即事
作者：弘历
朝代：清
体裁：古风

前日御园雨，多多称益善。既沾此行役，望晴意何限。畿南未沾处，仍冀尺泽亶。因悟希求心，与境为旋转。天地犹有憾，为政那能免。
即事
作者：弘历
朝代：清
体裁：古风

北地春艰雨，例事众所知。近年频霈泽，深感造物私。或云南巡后，风气隐相随。其然岂其然，天道或转移。利农吾为慰，进人吾为疑。焉有枚卜重，一鸟操其机。今岁又厚幸，春霖遍且时。下隰或沮洳，高原及一犁。高原固甚佳，下隰虞耕迟。以此转盼晴，蜀望宁有涯。近畿膏已沾，远省复萦思。闻沾河南北，报逮山陜西。抚臣更有言，云诚时雨师。时雨则何当，天恩敢弗寅。绥远固要政，劭农要倍之。但期禾黍丰，跋涉众宁辞。序佳几务閒，应我心暂怡。心暂怡岂能，一刻千里驰。
即事
作者：弘历
朝代：清
体裁：古风

北省春夏旱，赤地愁千里。天恩大转旋，稍救疮痏起。江南春夏丰，米斗数钱耳。秋潮继以虫，谷㿜顿踊贵。南如幸遇丰，撙节庶有恃。昔乃不知惜，今则叹乏矣。北如常忆旱，薄收亦胜彼。仍嗟麦价腾，祁寒怨无已。赈恤吾不靳，沟壑可坐视。调剂贵有方，一一亲示指。户口日以孳，孰不资食米。受丰不受歉，民艰固其理。弗辱在知足，弗殆在知止。设退一步思，道德合深旨。虽然言之易，所难在践履。二酋必欲得，吾亦未免此。
即事
作者：弘历
朝代：清
体裁：古风

北省率报丰，南省大局好。荆楚及越闽，望泽旋沾早。江浙斯固佳，所廑惟高宝。下河众水归，今夏实受潦。肯以丰者多，而忽向隅抱。赈恤有常经，能无一夫殍。闻稔为欣慰，闻歉为烦恼。欣或有时忘，烦实无刻了。心在数县间，瞻言日悄悄。
即事
作者：弘历
朝代：清
体裁：古风

卓午欲作风，少风继以雨。傍夕渐廉纤，延望巡檐宇。入夜亦就寝，浙浙听隔户。梦回问中人，云已晴久许。愁馀慰不期，慰馀愁益苦。春膏消息佳，祈农切怀绪。
即事
作者：弘历
朝代：清
体裁：古风

南暖北渐寒，秋收别迟早。迩来接南音，次第西成报。率称雨旸时，可以登万宝。畿辅实目击，其他披阅晓。湖北及安徽，近江或被潦。不过彼省中，百一灾诚小。然亦命妥恤，毋致有饿殍。合之寰宇观，今岁堪云好。何脩而遇斯，益勉勤民道。
即事
作者：弘历
朝代：清
体裁：古风

南省春花好，略旱夏即沾。北省旱原甚，霈泽收倍兼。甘肃乃太迟，无济愁为添。是惟优加赈，庶稍救闾阎。迩闻卫水涨，洪流溃运渐。景州路为阻，低田定致淹。吁哉被灾民，美中不足占。叮咛彼大吏，毋为讳饰谈。求全遗向隅，沟壑其何堪。念兹还在兹，廿四年凛监。
即事
作者：弘历
朝代：清
体裁：七言律诗

即事书怀亦可欣，底须纂组博能文。景光今昔停鞭验，流水东西度岭分。枫叶曾看红黯淡，松枝无改翠絪缊。招提更在云深处，只放钟声下界闻。
即事
作者：弘历
朝代：清
体裁：古风

即事书怀趁几暇，个间春色方秾姹。益之苍松与怪石，繁丽偏饶古风化。古风万劫祇如斯，繁丽无过一时乍。冈环溪抱不易穷，止止弗入深盘中。门前驿或递军报，误我半刻筹军容。十日之遥，岂争半刻。而我心方待已迫，以已度人情可测。
即事
作者：弘历
朝代：清
体裁：七言律诗

即事多欣我底然，火蛾玉蕊又韶年。那无对景怀偏感，尚有吟诗癖未悛。静听六街喧爆竹，强教小部按冰弦。宵分不寐银檠下，为问飞章报蜀川。
即事
作者：弘历
朝代：清
体裁：古风

即事弗拘题，所遇皆可咏。夜雨晓渐稀，朝风午欲定。当其风雨时，黄头心固怲。农父顺帆舟，亦岂无欣庆。事盖艰两全，美还忌太盛。讵惟所见然，吾拟通为政。
即事
作者：弘历
朝代：清
体裁：七言律诗

即事成吟吟且哦，迩来忧乐一何多。长年祇觉光阴速，少境浑疑梦寐过。秋景聊欣无暑气，东流不见有回波。诗如老杜堪称圣，今也斯翁可识么。
即事
作者：弘历
朝代：清
体裁：七言律诗

即事摛词亦可欢，发清机不碍秋寒。无尘雅似江南美，有地惟应塞北宽。红缬翠扶壁万仞，沙萦石络涧千盘。傥教借得西湖水，处处吴山足大观。
即事
作者：弘历
朝代：清
体裁：古风

即事无忻言，望霖日以苦。自入直�境，两次逢澍雨。不过由旬间，渐乾沾寸许。京畿与之同，云作风每阻。尔日东省报，甘膏透以普。景州及河间，亦称一犁睹。是则雨避我，我过诿谁所。奏章批慰览，益切惭而怃。
即事
作者：弘历
朝代：清
体裁：七言律诗

厄鲁荡平回部连，止戈毕竟是何年。固缘弦上矢必发，终愧阶前羽舞旋。勃律正闻踵来接，坚昆伫待首诛骈。山庄行庆暇奚念，念到库车阿那边。
即事
作者：弘历
朝代：清
体裁：古风

去时麦最佳，多雨虞致洳。归时麦犹佳，弗雨秀恐误。泉林对快霔，已为京畿虑。侵寻两月来，无一纾心处。昨晚吐密云，倏被风吹去。盻霖愁固常，所愧民夹路。
即事
作者：弘历
朝代：清
体裁：古风

去春雨雪足近畿，却为盼泽廑南府。今岁南府屡沾膏，近畿待久心焦苦。三冬历历望雪过，望总成虚兹及雨。土苏虽有趁耕人，何若一犁滋以普。然而播种实可需，犹未四之日趾举。惟是河工逮合龙，遥念颙祈神降祐。
即事
作者：弘历
朝代：清
体裁：七言律诗

各省今冬雪普沾，南滇西蜀报兹兼。更欣盈尺浙部阅，亦屡几封楚驿瞻。两目永绥虽已获，双凶平陇尚稽歼。吉临上日将归政，盼捷心殷闷益添。
即事
作者：弘历
朝代：清
体裁：七言律诗

吴下艰逢十日晴，浃旬开霁悦舆情。人言巡狩符嘉兆，我虑田畴误早耕。大吏都称庆时若，深怀惟是念民生。游山玩景其馀事，示意因之七字成。
即事
作者：弘历
朝代：清
体裁：古风

吾向游盘山，据鞍率跋马。兹来游盘山，乃多乘舆也。心固弗改昔，身实非昔者。孟子养浩然，筋力恐难假。设云舆则逸，已逸人劳惹。斯岂忠恕道，自诵成吟写。
即事
作者：弘历
朝代：清
体裁：七言律诗

塞宇云生欲变寒，征裘逐日换归鞍。筑场纳稼逢迎好，农务民艰取次看。过岭东西两流水，映溪上下一停峦。山田颇有丰年庆，祗恐茅檐尚怨叹。
即事
作者：弘历
朝代：清
体裁：古风

夏秋霖实甚，晴霁月将馀。潦水涸已尽，冬麦种亦胥。前歉昨稔过，今岁沴复如。赈恤不遗力，流离幸少苏。虽云救荒艰，实心感众俱。下吏怀钱馍，亲身赴民闾。以此鲜饿殍，推惠已奖渠。频繁饬修涂，已可行重车。近阅秋成报，南省多稔区。河南及山东，涸早民气舒。太行西更佳，秋成普丰腴。畿南潦实重，近亦麦种锄。总计七分收，如伤望略纾。多晴切多慰，望雪念可徐。即事成五言，复虑心放予。
即事
作者：弘历
朝代：清
体裁：七言律诗

夜来小雨不致泞，北往层冈尚起尘。此事讵宁宜旅客，所欣都为利农人。未收麦坂穗资饱，已种禾田颖濯新。缓辔鸣鞭纪吟什，既云慰矣益增寅。
即事
作者：弘历
朝代：清
体裁：七言绝句

大意略观便移步，几曾佳处镇徜徉。山灵未免还予笑，如此寻春有底忙。
即事
作者：弘历
朝代：清
体裁：七言绝句

天晴聊作问山游，倏忽飞来落雨稠。五步一枫十步桕，避霖胜彼阁还楼。
即事
作者：弘历
朝代：清
体裁：五言律诗

奏书披置邮，春雨足皇州。北往人恒问，南垂泽未优。景河逊两界，齐鲁抵三秋。设匪经亲睹，吾将自此愁。
即事
作者：弘历
朝代：清
体裁：古风

孟朔农占雨叶贞，翼朝常谚又符巧。似此时若合慰欣，而方寸中愁每扰。各省麦收报已全，八分九分馀不少。秪一安徽称七分，堪接青黄足食肇。至于大田苗茂发，胥称优渥沾恩饱。兹接江南奏河工，盛长速消安澜保。是宜心适怡旰宵，却以蒸炎愿凉好。愿凉需雨复恐多，进退艰得两全道。洵予欲美不知足，欲多愁多理堪晓。秋阳之暴炽腾歊，究望阵霖驱暑燥。
即事
作者：弘历
朝代：清
体裁：五言律诗

宜雨又宜旸，筹农念略康。豫齐愁雨潦，徐沛廑河防。仍是忧饶乐，那论暂与常。敕几忙失学，惭偶对缣缃。
即事
作者：弘历
朝代：清
体裁：古风

宵衣报到军书来，远人归服万帐偕。安之荣之满彼怀，更筹游牧俾宇恢。次第指挥畴咨妥，中枢草谕讵待坐。平原猎骑已久延，草浅兔肥试馺娑。须臾驰呈谕草看，据鞍笔削宁辞琐。因思陆贾有名言，马上治之却又可。
即事
作者：弘历
朝代：清
体裁：古风

密云不雨两日连，春斯愁矣当秋欢。金风来自西北天，吹云卷絮消浮烟。新疆无事烦筹边，九州率报稔秋骈。下河稍被灾低田，亦不泛滥似向年。是宜慰矣何戚然，吉安又往临奠潸。弃置不道终觉怜，那能陶情以管弦。寻思万事难期全，吾民乐复奚求焉，如商一往宁称贤。
即事
作者：弘历
朝代：清
体裁：五言律诗

密云蕲雨泽，问夜达晨明。馀寸嗟何及，通宵竟莫成。徒观天气朗，其奈日光晴。不信人言慰，惟增已意怦。
即事
作者：弘历
朝代：清
体裁：五言律诗

寒食新颁火，甘霖未濯科。徒瞻云邈尔，每问夜如何。农务兹方始，花期谅已过。三春多乐事，繄我独忧多。
即事
作者：弘历
朝代：清
体裁：古风

封章各省来，麦收率中稔。其后雨旸时，大田蔚茂甚。南方乃泽国，亦弗愁潦侵。清口疏治后，下河岁登廪。虔祝复似兹，九宇丰庶审。然此岂易必，盛满况当懔。慰弗抵忧多，祈年惟勤恁。
即事
作者：弘历
朝代：清
体裁：古风

山东河南山陜西，率称得雨新耕齐。畿辅今春似江国，英英每见生云凄。翻成惧雨实未雨，私心额庆堪兴犁。常年设遇报雨足，斯弗雨为愁蹙眉。而今喜彼沾膏泽，复幸春霖乃逭兹。人情无定有若此，吾犹未免何怪其。诚因去岁被霖潦，沮洳待涸东作时。嗟予调幕乏良术，慰以为愧触绪题。
即事
作者：弘历
朝代：清
体裁：古风

山中早晚凉，袷衣犹觉怯。卓午原炎蒸，单衣仍挥箑。凉以催鹿肥，持铳寻山峡。炎以曝禾熟，观田俯楼堞。随时赏景光，于心颇为惬。陡忆师启行，便因望驰捷。
即事
作者：弘历
朝代：清
体裁：七言律诗

山左河南与山右，封章迩日报来连。率于灯节之前后，被以雪膏及陌阡。何彼幸斯何阙若，一为慰复一惭然。春云早晚犹时作，再霈翘思润大田。
即事
作者：弘历
朝代：清
体裁：七言绝句

山左河南信并传，均沾膏雨润公田。慰馀不减望霖苦，因识人情为目前。
即事
作者：弘历
朝代：清
体裁：七言绝句

山庄借问有何宜，那弗宜宜最是诗。设复无端郑綮遇，定当不数灞桥时。
即事
作者：弘历
朝代：清
体裁：七言律诗

山灵留客示奇踪，恝置无言似太慵。过雨狭中垂万瀑，收云天外现双峰。蛩声隐约辞寒藓，树色侵寻让老松。待罢木兰合仍驻，应非秋矣柏初冬。
即事
作者：弘历
朝代：清
体裁：七言律诗

岚气依山素练横，朝暾忽射一川明。人冲晓雾逶迤去，马踏寒郊笃速行。村落几家茅舍静，野流数处板桥平。锦江诗句河阳笔，风景重看生面呈。
即事
作者：弘历
朝代：清
体裁：七言律诗

岱岳孔林礼毕修，满期无事发归舟。微霖继祇微霖霔，一日深于一日愁。民若父亲实堪念，君承天职益增羞。何当优渥沾齐野，可种禾希麦半收。
即事
作者：弘历
朝代：清
体裁：七言律诗

崇山峻岭试游娱，高下岩城绕作郛。单骑缘林常遇鹿，扁舟漾沼不惊凫。閒听飒筑苍松泛，坐爱茸茵细草铺。与木石居似之矣，沛然闻善信能乎。
即事
作者：弘历
朝代：清
体裁：五言律诗

崇山真博大，四日历周过。夜雨朝晴每，奇灵显应多。无妨驱骑猎，有暇把豪哦。独盼邮章剧，军情近若何。
即事
作者：弘历
朝代：清
体裁：七言律诗

崇邱倚杵玉绳低，开锦风前百鸟啼。山体静存云幻动，马头东向雾迷西。溶溶澹带晨蟾影，��幽寻野鹿蹊。讵为盘游恣从兽，诘戎深意此中稽。
即事
作者：弘历
朝代：清

崇邱倚杵玉绳低，开锦风前百鸟啼。山体静存云幻动，马头东向雾迷西。溶溶澹带晨蟾影，𨇰𨇰幽寻野鹿蹊。讵为盘游恣从兽，诘戎深意此中稽。
即事
作者：弘历
朝代：清
体裁：五言律诗

常山今报到，雨胜保阳沾。祗此犹泽靳，惭他对景拈。一心无所措，三白竟虚占。幸见云容布，飞廉作恶嫌。
即事
作者：弘历
朝代：清
体裁：古风

广陌点霜华，山气日作冷。征人盻晓乌，偏觉迟东岭。朝岚忽豁开，千林淡烟景。渐闻鸡犬鸣，知远沙漠境。柄穗堆圃场，烟火富闾井。百年休养久，烽销夜无警。每怀唐帝言，惕若发深省。
即事
作者：弘历
朝代：清
体裁：五言绝句

开牖延清爽，面山来好风。林间见群鹿，其乐与人同。
即事
作者：弘历
朝代：清
体裁：五言律诗

弗雨将十日，迩来特爽凉。金天空现碧，宝稼色铺黄。克已勤无逸，敕几敬不遑。暇馀校四库，讵止豫山庄。
即事
作者：弘历
朝代：清
体裁：古风

彻夜云阴未放晴，忽零细雨忽复止。侵晨密霔时略长，谓将自此优沾矣。无何云薄雨脚收，孤望仍增永叹耳。京兆来报二寸润，其何能助田苗起。
即事
作者：弘历
朝代：清
体裁：五言律诗

往还千里地，八十五龄君。不懈万几务，更筹三省军。精神幸犹壮，�洗捷频闻。伫待擒贼首，凯旋赉众勋。
即事
作者：弘历
朝代：清
体裁：七言律诗

征邪今已四围之，逆首生擒昼夜思。何事捷音犹未至，益深遥企速来驰。贼当东窜西逃日，将值兵强马壮时。旧简遣愁试披阅，平苗愿契昨年期。
即事
作者：弘历
朝代：清
体裁：七言律诗

心廑各省在农田，水旱形先俾速传。已幸边方兹定武，益思休养为祈年。率称晹雨值时若，可卜稻禾逢岁焉。独缱甘凉将被暵，一隅失所亦徨然。
即事
作者：弘历
朝代：清
体裁：古风

我临江浙虑雨多，及别月馀复虑少。近闻膏泽始渥沾，溪田率已芃粳稻。徐沛始终愁殢霖，旋涸旋种旋行潦。豫南四郡大都同，讳灾独未被恩早。向隅尤予所廑怀，赈救疏瀹策勤讨。燕齐今岁庆时若，晚田再雨才称好。一念九宇不遑宁，八珍方丈安能饱。
即事
作者：弘历
朝代：清
体裁：七言绝句

捲谷风来夏亦爽，攀萝行去望偏高。不妨十步一留憩，舆者宁忘肩者劳。
即事
作者：弘历
朝代：清
体裁：七言律诗

无非有事岂徒行，讵为春和玩景明。鹰嘴鹿疃策堤务，鱼庵蜗舍验民情。过清明节柳叶吐，种沮洳田麦颖萌。隰不觉乾原逮觉，已因望雨意怦怦。
即事
作者：弘历
朝代：清
体裁：古风

日日驰羲御，伊谁觉徂迁。偶步虚堂襟，影忽临花砖。仲夏有鸣蜩，始听声新鲜。依然树杪音，于焉为秋蝉。四序不相假，积此成百年。梵典称刹那，吾儒比逝川。鲁戈诚荒唐，禹惜亶其然。求乐驻流阴，几何肯久延。昨为艳艳花，今付滔滔泉。赋诗何必多，少陵透诗禅。从此谢兔鱼，遑论其蹄筌。
即事
作者：弘历
朝代：清
体裁：七言律诗

时旸时雨占农协，曰旰曰宵惬意宽。便恐一心稍或肆，益勤庶政有多端。龙堆早是削平易，鸡肋翻成进退难。月过望旁生魄矣，盈虚消息默凭看。
即事
作者：弘历
朝代：清
体裁：五言律诗

明朝为孟夏，元日立初春。比似常年胜，数来九十匀。雨红芳渐歇，云绿翠增新。祈岁欣调顺，钦承励敬寅。
即事
作者：弘历
朝代：清
体裁：古风

春云每作阴，春膏常润地。春烟低远村，春风拂游骑。前夜小雨过，桃花放初媚。昨日复霏霏，芳草含珠穗。入夜有渰萋，一犁冀明赐。近年实多幸，青郊利农事。惟幸故望奢，大沛始畅意。
即事
作者：弘历
朝代：清
体裁：古风

春雨虽未寸，润泽已庆慰。却看云势重，羃䍥藏山翠。因之忆远近，一例被膏未。无何一二日，佳音来次第。保阳及古北，三寸均沾暨。喜已疑信半，奚曾遇往岁。秋麦既勃生，春牟即可艺。大田为候早，兴锄亦资利。时和切畏念，事顺戒满志。犹虞或遗忘，勤言铭座扆。
即事
作者：弘历
朝代：清
体裁：古风

昨夜复微雨，枕上听廉纤。情知未至霖，因循恐致淹。二麦登场际，大田况优沾。此时惟宜晴，风吹日以暹。檐声卒未休，披襟愁已添。今晨乃开霁，卓午云散咸。幸哉我农夫，庶可事腰䥥。与与更翼翼，栖亩被东南。抢穫忙无暇，虽劳心亦忺。十年鲜一遇，逮得患失兼。孰谓当三秋，仍此切馀惔。农苦诚苦兮，念之每怀惭。
即事
作者：弘历
朝代：清
体裁：五言律诗

昨夜雨如霔，既沾既足佳。晓来云散宇，午卓日临阶。霁景畅宜目，农功悦满怀。天中岂虚度，志慰得虔斋。
即事
作者：弘历
朝代：清
体裁：古风

昨日历历忆，前月渐渐忘。一年尚彷佛，十年率渺茫。积此十为百，三万六千场。飘忽例犹昔，幻非何况常。了当去忧戚，行乐爱景光。乐又不可极，职思在陶唐。
即事
作者：弘历
朝代：清
体裁：五言绝句

昨日过重九，今朝见菊花。翻成两度节，未是负芳华。
即事
作者：弘历
朝代：清
体裁：古风

昨朝剧炎今日爽，炎因蒸雨爽雨塈。麦穗黍苗俱合宜，天恩今岁真优被。街头鬻饼大于前，兼之价更落一钱。囤者自咎居奇失，及时出粜相争先。垄断诚有贱丈夫，农庆其术安施乎。所以乾乾廑祈岁，化民成俗无多事。
即事
作者：弘历
朝代：清
体裁：古风

昨来堀堁每飏尘，许民跪觐禁趋走。春郊雨霁气澄鲜，喜以民同乐以后。羽林呵斥今不须，随行一任纷左右。仰瞻扶老而携幼，笑呼摩肩还接肘。东顾即闻西者怨，后来复与前为偶。行未十里聚数万，咫尺马旁尽翘首。尊之亲之尔惬无，教兮养兮吾何有。
即事
作者：弘历
朝代：清
体裁：古风

昨近被甘膏，入土四寸暨。继此日接奏，近远报次第。三辅率已遍，齐郑秦晋地。少亦三寸馀，多或尺泽被。麦收八九分，大田普耕遂。岂不为慰幸，而更优沾冀。愿奢斯愁夥，那尽如己意。然设无此愁，忘民非美事。
即事
作者：弘历
朝代：清
体裁：七言律诗

晓凉午热山庄地，露玉风金秋孟天。暴以时阳催稼熟，憩惟嘉荫得诗便。幸过宵旰筹军务，可卜仓箱登大田。咄我此言失之矣，惧应盛满励勤乾。
即事
作者：弘历
朝代：清
体裁：七言律诗

晓凉午热节相宜，所喜山田霜信迟。早种固知输昨岁，晚耕正幸蔚今时。南瀛北漠胥来贺，保泰持盈益慎思。赉燕承筐宁可罢，笙簧听独懒嬉怡。
即事
作者：弘历
朝代：清
体裁：七言绝句

晓喜浓云布四宇，无何堀堁变终风。土膏固不妨春种，未免先时意已忡。
即事
作者：弘历
朝代：清
体裁：七言律诗

晓寒一谷欲添衣，午热行宫羽扇挥。近塞暄凉浑不定，与时作止在知几。霜迟颇喜待荞熟，露重兼资沃菜肥。虽是年年秋狝路，省农每为驻骖騑。
即事
作者：弘历
朝代：清
体裁：古风

暮春两沾霖，逢欢弗敢喜。入夏才过旬，望泽先愁矣。族云虽屡兴，阵雨常骤止。长此再十日，麦收仍半已。乃知患失忧，胜患不得几。弗喜未放心，先愁致何以。或此云未放，即放而已耳。
即事
作者：弘历
朝代：清
体裁：古风

暮春月初十，盘山雨沛甘。首夏月初十，香山泽倍添。其间屡继润，诚足农祥占。而何一月期，不爽优渥沾。额手庆修遇，惧满惟巩谦。虽然有后虑，去岁事可监。春夏雨亦好，仲夏顿旱炎。仍有祈雨举，往叩黑龙潭。为民筹夙夜，终鲜舒眉尖。
即事
作者：弘历
朝代：清
体裁：七言律诗

曾两南巡风土知，入春易致雨淋漓。谓当今度如前度，却鲜阴时多霁时。寒勒梅岩红始吐，润含麦坂绿方蕤。以云揽结斯诚好，恐误农耕为惕思。
即事
作者：弘历
朝代：清
体裁：七言律诗

朝暮轻云似缕披，倚楹瞻望每依迟。何堪破腊萦怀后，更值当春举趾时。自古重民农并重，于今宜雨雪仍宜。韶光遇闰还能待，漫虑香山少傅诗。
即事
作者：弘历
朝代：清
体裁：七言绝句

杏苞李朵遍将开，分付鋗人莫浪摧。不是无端惜微物，须知天意有栽培。
即事
作者：弘历
朝代：清
体裁：七言律诗

杓柄谁教巧斡旋，物情人意已熙然。千枝花剪银幡胜，百合香挼宝鼎烟。古帙堪为消夜果，东皇不索买春钱。静中检校增寅畏，今岁遭逢幸万全。
即事
作者：弘历
朝代：清
体裁：七言律诗

松坞云庄往复还，新藩三接恰馀閒。归心底限穷边外，继踵频来数月间。便拟皇风浃西海，果然积雪看南山。蜃窗万景供吟凭，冰磴寒林懒试攀。
即事
作者：弘历
朝代：清
体裁：七言律诗

林扉今日为谁开，落叶翻风不离荄。坐近暖曦常忘去，行披凉霭若迎来。泉惟岩半清音别，山是秋深道气该。对牡蛎窗多杂树，终当觅几嫩松栽。
即事
作者：弘历
朝代：清
体裁：七言律诗

次第封章达禁廷，雨时都报麦回青。秋遥漫说丰堪望，忧久还怜意未宁。水面藻齐鱼跳子，松阴莎嫩鹤梳翎。晚来云气西山吐，重喜淙潺入夜听。
即事
作者：弘历
朝代：清
体裁：七言律诗

正廑南方雨若何，驿章次第报非讹。沾来霈泽三省遍，救得秋成大半多。亦有高田终莫及，仍教长吏察无詑。旰宵惟是勤民瘼，敢恣游歌卷者阿。
即事
作者：弘历
朝代：清
体裁：七言绝句

每爱从东陟西岭，岭阴送爽热全消。降西斜日原东照，创得斋凉却不遥。
即事
作者：弘历
朝代：清
体裁：七言律诗

水态山光结揽中，便途城郭一观风。笙歌正闹武林社，梅石空传德寿宫。柳色含烟蘸波绿，桃花过雨艳春红。吾民乐处吾同乐，尚虑馀三有未充。
即事
作者：弘历
朝代：清
体裁：古风

江宁旋跸时，北省胥报雨。山陜为尤渥，其馀种亦普。惟卫辉大名，泽偏靳二府。麦固已失收，仅得耩禾黍。及渡河而北，晴久风堀土。齐境过将毕，所历千里许。一例为望霖，云兴风辄阻。可怜新茁苗，欲萎待膏苦。直省及京畿，亦未报佳澍。绻彼借种民，恫瘝念厥楚。
即事
作者：弘历
朝代：清
体裁：古风

江浙春患雨，今岁逢晴嘉。山陕雨艰致，春来泽屡加。京畿及齐郑，麦芃谷吐芽。益见天心仁，销兵致气和。敢不凛捧盈，更生别望奢。昨近时作风，切切躬省差。或云乃宜麦，或云遍播禾。十日其复雨，先事愁云何。慰言固逊志，忽穑理则那。纵知胜去岁，于得谁辞多。籁静午曦暄，蒸云庶霶�。
即事
作者：弘历
朝代：清
体裁：古风

河南山东虽得雨，为廑继泽屡问之。一朝两省报皆至，胥称继被甘膏施。其间分寸虽不一，大抵补种出土齐。青葱一望无隙地，若得续沛秋可期。少间农起奏复至，则称阖省渥雨滋。秋稼芃茂可望稔，米粮价减无居奇。向因三省忧旱切，兹则旋转蒙天禧。而何迤南翻缺泽，淮徐安徽愁霖迟。截漕一再备赈恤，申命有司慎妥为。自吾山庄来驻跸，盖无一日展愁眉。寻思此愁宁可少，皇祖深恩念在兹。
即事
作者：弘历
朝代：清
体裁：七言律诗

浓阴傍曙入辰微，两日如斯望雪霏。固识秋霖土膏润，亦资时泽麦根肥。庆宵纵会诸藩宴，行赏犹怜众役希。捷信适传喀什噶，事虽小究鬯皇威。
即事
作者：弘历
朝代：清
体裁：古风

深谷树蒙密，热欲换葛裳。盘旋登峻巅，风来满意凉。始登亦觉劳，其热不可当。既至凉风披，弗劳爽奚偿。为学及为政，视此均可方。
即事
作者：弘历
朝代：清
体裁：古风

灯事始十三，例当收燕九。金钱买底须，烟火乐同后。累洽帝王都，民物诚安阜。上林及邸第，酬节介眉寿。却廑百里外，茅檐能此否。七日霎将过，闹热夫何有。风每傍晚停，时哉斯亦偶。不敢萌豫心，且慢腾䛕口。
即事
作者：弘历
朝代：清
体裁：七言律诗

玉楼十二积霙华，泽麦春膏遍近遐。齐左豫南应即报，晋西陜右愿无差。有收接稔民欣遇，�逆除奸众奋加。贼首生擒尚馀几，捷章迅至伫三巴。
即事
作者：弘历
朝代：清
体裁：五言律诗

环村有曲水，半壁雅堪称。暖岸才生芷，新流间带冰。石亭诗勒柱，纸牖蜡明灯。汲古消清夜，行知我未能。
即事
作者：弘历
朝代：清
体裁：七言律诗

田望春膏蚕望晴，若晹若雨鲜兼并。时逢今岁迈巡值，心为此邦庆幸生。即看老愉而幼忭，绝胜柳媚及花明。是应翠跸言旋矣，莫误民间织与耕。
即事
作者：弘历
朝代：清
体裁：古风

由近以及远，大吏报次第。率称春雨沾，实利兴农事。畿辅昨秋霖，下隰犹润渍。弗雨乃觉宜，小霏遂开霁。迥异常年况，望泽愁不置。暮春御园景，揽结应畅意。而却缱军营，捷音盼即至。五夜醒十番，孰能安枕寐。合是忧劳人，韶光任明媚。
即事
作者：弘历
朝代：清
体裁：古风

畿辅二麦倍常收，一律秦晋豫齐州。南省亦复雨时若，方期额庆逢登秋。较量早晚便如意，自幸今年胜往岁。如何夏杪更望霖，入秋转觉炎蒸继。近闻待泽逮淮扬，晚田戽水农夫伤。五日之期又逾再，真教一刻千金偿。瞻云卜度心增悯，调幕多惭德不敏。盛满戒吾亦何辞，饥馑切民其奚忍。
即事
作者：弘历
朝代：清
体裁：七言绝句

石罅流泉潺且湲，偶然障亦可行山。黄流自古称雄浪，堵筑遥思甚矣艰。
即事
作者：弘历
朝代：清
体裁：七言绝句

祖德由来日月垂，缵承常切大艰遗。白头父老相逢话，能说先朝辇过时。
即事
作者：弘历
朝代：清
体裁：古风

秋月喜晴理之常，谁知竟有厌晴事。望前犹虑雨为霖，但得云閒斯满意。侵寻不雨才过旬，山田觉旱尘沙翳。禾黍秀实纵无妨，荞菜待泽已憔悴。更缱京国况如何，驿章颇报西成遂。远慰付之疑信半，近愁切以朝夕对。何处敢懈勤民心，祗期嘉霔及时赐。
即事
作者：弘历
朝代：清
体裁：古风

种树才拱把，终有佳荫时。为山始一篑，会见高巍巍。岂其为学道，而反不如兹。一言圣所戒，一行圣所持。其故伊云何，言行乃枢机。涓涓小不塞，江河大难治。绵绵微不绝，罗网将密施。分阴亦可惜，陶公实我师。少壮玩愒过，老大伤已迟。
即事
作者：弘历
朝代：清
体裁：古风

积日以为月，积月以为岁。积岁以为纪，积纪以为世。来者虽可期，去者不可系。一日复一日，岁月如斯逝。所以古贤者，不敢安玩愒。为学戒一篑，为政期两济。而我竟何成，思之每深愧。
即事
作者：弘历
朝代：清
体裁：古风

立秋秋孟朔，皆逢雨即晴。幸弗致霪霖，暴以秋阳晶。迩日率阵雨，旋霁浮云征。时若有如斯，或可期西成。今晓更爽凉，秋象益分明。筑场尚遥哉，虔巩戒满盈。
即事
作者：弘历
朝代：清
体裁：古风

筐儿港迤北，流沙数处浅。春月水致艰，大舟滞动转。故用就深处，避浅三程展。人知浅之害，未知浅之善。是河无闸坝，流沙为之限。设非此停蓄，一往水存鲜。通漕赖乎兹，一弊一利显。
即事
作者：弘历
朝代：清
体裁：七言律诗

腊雪优逢廑近邻，豫齐晋省驿驰询。虽经各奏数寸被，究属未蒙盈尺均。纵曰冬膏沾去岁，切思时玉渥新春。同云欲布风常妒，又对华镫眉为颦。
即事
作者：弘历
朝代：清
体裁：七言律诗

膏雨今春信应期，绿畴千顷润含滋。希当芒种泽沾颖，益庆麦秋香满匙。自解讵应例往岁，先忧仍复切斯时。迩来朝暮生云缕，何事终风作恶吹。
即事
作者：弘历
朝代：清
体裁：古风

自我入齐境，长途经逦迤。箭直掌以平，扫除信劳止。路旁百步间，乾土堆垒垒。借问此何为，云以备泥滓。笑谓春雨艰，宁有作泞理。惟应虑扬尘，贮水供洒耳。灵岳肤寸合，崇朝遍千里。亦未致渐车，埃�则无矣。五日又作霖，优渥胜先是。朝来命驾行，殊觉涉波已。以土藉涂淀，马不劳策箠。始知豫立意，更悟用材指。陶侃藏木屑，愧吾未及此。
即事
作者：弘历
朝代：清
体裁：古风

自我暮春巡津门，虽行庆即已望雨。时闻河北旱更甚，先事绸缪敕守土。旋报甘膏已屡沾，麦虽无救种禾黍。孟夏二日此被泽，高三寸馀低或五。低则已耕高尚待，迁延日久日益苦。其间阵雨固间作，总未渥霈切忧鼠。畿南东较此为佳，疑信半恐慰我语。北方春夏例多旱，敢诿惯经云恒睹。瞻云问夜独徘徊，自惭何以对农父。
即事
作者：弘历
朝代：清
体裁：古风

自晨达晚阴，细雨时止落。其间风妒之，云亦不为弱。宵而复至晓，仍如昼所作。问彻五更天，曾无一寸若。逮辰遂放晴，孤望徒落莫。春寒增料峭，左近或被泽。彼此胥吾民，近远何厚薄。人情急目前，把笔滋惭怍。
即事
作者：弘历
朝代：清
体裁：古风

自朝至暮阴或晴，阴希晴惜情屡更。傍晚东南变土气，堀堁顷刻颠风争。已知作霖定无望，更盼风息天清明。秋麦发芽刚寸许，春麦下隰方堪耕。节候虽迟春逮暮，甘膏未霈心怦怦。
即事
作者：弘历
朝代：清
体裁：七言律诗

芳草轻茸绿映袍，宜人春色入吟毫。却欣曲岸刚眠柳，无那东风例妒桃。偶摘新花供梵网，懒听别殿按云璈。宵衣稍释眉头蹙，时雨均沾脉起膏。
即事
作者：弘历
朝代：清
体裁：七言绝句

著雨落英芳草贴，菲菲点点自成文。不如流水归乌有，白雪行空衬绿云。
即事
作者：弘历
朝代：清
体裁：五言律诗

蜀楚农桑好，滇闽晴雨时。豫齐胥获麦，江浙更收丝。谷价粤东贵，旱灾甘肃奇。言丰不言歉，岂是治民宜。
即事
作者：弘历
朝代：清
体裁：五言律诗

行令宜秋猎，觐光有大宛。锦云披草木，祁鹿满山原。武帐归閒憩，驿章阅喜言。东朝真累庆，五世弄元孙。
即事
作者：弘历
朝代：清
体裁：七言绝句

衣试轻寒添几多，野流无定绕陂陀。绿云底事红霞衬，始悟岩枫宿雨过。
即事
作者：弘历
朝代：清
体裁：七言绝句

豫中已报秋登麦，山右新称雨润禾。自是筹农心为慰，益谦损满惕犹多。
即事
作者：弘历
朝代：清
体裁：七言绝句

赵燕齐鲁四分封，小国仍多属附庸。一月行程周历遍，当年政令竟奚从。
即事
作者：弘历
朝代：清
体裁：古风

转漕来南方，以诏卿士禄。讵止赡仕者，流通逮比屋。太仓陈相因，因缘窃馈伏。昨岁兼偏灾，致涌廛间谷。爰贷两年糈，连延出囷鹿。一以清仓储，一以平市鬻。诏下才数日，歉岁如大熟。米价日以贱，穷民乐鼓腹。黠者变其言，谓须筹盈缩。目前虽暂快，明年贵仍速。况此奸侩计，将尽籴官粟。贱籴复贵粜，三倍饱其欲。官曹俸糈入，家室赖以育。今卖鲜利息，后买艰升斛。是谓恩支米，官祸商之福。我闻为长吁，畴咨当手束。愤懑无良方，孟子昔诵读。每人而悦之，惟日亦不足。
即事
作者：弘历
朝代：清
体裁：七言绝句

轻舆寻胜有逢迎，逐处拈吟成便行。既以问山适我兴，亦无劳步拂人情。
即事
作者：弘历
朝代：清
体裁：古风

轻舆缓过丛榆路，晓烟濛濛迷白露。荆篱土室学荒村，爽籁寒风叫枯树。树旁迤逦猎骑过，惊起爰爰树根兔。壮士未及弯乌号，深巷已见歇骄怒。三窟乍失遭奋噬，犬主持献迎鸾辂。还兔更命赐白金，怜伊芹曝心殷注。几见韦韝毳幕人，似此输忱实可赋。
即事
作者：弘历
朝代：清
体裁：七言绝句

远峰积雪玉为屏，近障开云髻矗青。应是耆阇域相望，不教形色擅山灵。
即事
作者：弘历
朝代：清
体裁：七言绝句

迩安亦复远怀柔，晴雨还闻协九州。捷盼西师萦寤寐，不知欢喜祗知愁。
即事
作者：弘历
朝代：清
体裁：古风

铲土廓山路，岁久土为石。石已不复土，莓苔驳苍碧。深戴古车辙，浅含秋露泽。变化谁所为，土石两不识。朅尔异刚柔，历然分主客。
即事
作者：弘历
朝代：清
体裁：古风

闽疆望晴旋亦晴，秦地望雨旋亦雨。滇南时若乃最幸，湖北被沴轸心所。其馀秋收率可卜，而倍兆丰实畿辅。虽然吾犹有后虑，去岁多稼固欣睹。出口偶遇秋霖盛，山田无碍登禾黍。迤南地衍遂致潦，池鱼殃及愁农父。适百里者半九十，未至筑场敢满语。一心遍四海而遥，普为祈年斯益苦。
即事
作者：弘历
朝代：清
体裁：五言律诗

阅武因行赏，游山偶答题。游非骋耳目，阅乃试高低。可忘百年备，惟殷一敬跻。黄绫本欲满，简用五言提。
即事
作者：弘历
朝代：清
体裁：古风

阵雨刚及寸，迩来三日过。继以连朝风，昨始得融和。侵晓重春云，远色低峰螺。今年膏泽佳，先秋卜书禾。明知十日期，未半希滂沱。望蜀不惟人，既得恒思多。入夕未沾㴻，毕景徒延俄。
即事
作者：弘历
朝代：清
体裁：七言绝句

陟似登天降似驰，冬偏速景夏偏迟。眼前粗事含精理，祇有苍山付不知。
即事
作者：弘历
朝代：清
体裁：七言绝句

雨仍有度雪无度，忧喜之中方寸殊。过甚则难愿平等，因之日夜念廑吾。
即事
作者：弘历
朝代：清
体裁：七言律诗

雨过遥山逗晓凉，青螺润逼读书堂。风花带韵辞芳干，春燕含情上画梁。帘捲绿新屏几静，水漂红碎蝶蜂忙。刺舟更度连云壁，何异达摩一苇杭。
即事
作者：弘历
朝代：清
体裁：七言绝句

雪酥晴旭荡烟光，群玉丛中诘径长。得句便书宣砚匣，懋勤供奉又应忙。
即事
作者：弘历
朝代：清
体裁：七言律诗

霏珠积玉寸馀才，傍晓春云忽散开。点缀园林固佳矣，润沾畎亩尚需哉。池冰无月何妨镜，苑树有花都是梅。天意入春频兆喜，更殷捷报自西来。
即事
作者：弘历
朝代：清
体裁：古风

霜重湖益澄，叶落林逾静。呦鹿叫烟懒，閒鸥护波冷。稚冬蔼清晖，随时爱寒景。几馀展芸编，明窗虚且迥。故知此其常，相值意为永。
即事
作者：弘历
朝代：清
体裁：七言绝句

青齐十府均沾雨，尺泽亦滋河以南。千里王畿微迤北，其详伫待奏封函。
即事
作者：弘历
朝代：清
体裁：七言律诗

驻辇春风日又斜，传宣守吏问桑麻。灾区赈济还当黾，憩宇铺陈底足誇。且喜说经近毛氏，不须买节学钱家。行檠清夜无繁聒，名教中原乐趣赊。
即事
作者：弘历
朝代：清
体裁：古风

高唐赤地多，八分灾已成。将谓率如此，羸瘵难拄撑。加赈爰降诏，庶以慰民情。今朝过东阿，景象似少更。村落足鸡彘，麦苗亦葱菁。睹此怀为宽，不觉玉辔停。民瘼贵体知，巡狩有常经。设惟事高居，空谈纸上兵。
即事
作者：弘历
朝代：清
体裁：七言律诗

麦秋未届已先黄，更虑原田候插秧。只此殷忧萃一已，休誇补救有千方。漏云雨点奚堪数，翳日风威却似狂。每到清和多望泽，愁缘结处几时忘。
即事
作者：弘历
朝代：清
体裁：古风

麦穗亚垄青，向北气寒故。禾黍蔚如油，按辔欣所遇。在兹设言兹，一雨益稔穫。行人并增爽，守吏免洒路。独虑或过恒，迤南则致误。嗟哉所愿多，那是忘忧处。
即事
作者：弘历
朝代：清
体裁：七言律诗

麦虽虚望胜常年，迩日忧心在大田。稍幸新秧群出土，均需厚泽沛由天。盻将润溽泥无蚓，迅矣时光树有蝉。谁道清和堪畅志，焦劳五内镇如煎。
即事
作者：弘历
朝代：清
体裁：七言律诗

齐左报来晋右继，秋收皆约九分馀。湖南为近广西远，中稔同登一日书。何处非民非赤子，所关曰食曰衣予。西成都大今年好，望捷独惭刻切诸。
即事
作者：弘历
朝代：清
体裁：古风

齐豫初旱后获雨，江浙初雨后觉旱。初旱后雨审无妨，初雨后旱恐致损。昨近大吏始驰章，研朱批饬奏已晚。善抚详赈在汝为，为不力罪不汝缓。南望切切廑民瘼，讵因慰近而忘远。
即事·其一
作者：弘历
朝代：清
体裁：七言绝句

云里峰姿开锦绣，风间松籁韵笙簧。乍当日午微嫌热，便忘清晨尚怯凉。
即事·其一
作者：弘历
朝代：清
体裁：七言绝句

南关五里及车逻，建闸原虞异涨多。不免下河犹被潦，脩防调剂竟如何。
即事·其一
作者：弘历
朝代：清
体裁：七言绝句

山村到处庆逢年，民事咨诹缓著鞭。诘曲篱边闻犬吠，高低树里起炊烟。
即事·其一
作者：弘历
朝代：清
体裁：七言律诗

座近明窗日色柔，几馀书史足延留。背秋无复频寻菊，趁暖还教一放舟。松古看偏宜伴鹤，芦残笑已不藏鸥。可人诗忆浪仙句，汲引心源得洁流。
即事·其一
作者：弘历
朝代：清
体裁：七言绝句

快雨还欣值快晴，兰舟适可泛昆明。罥烟柳线千条倚，照水花光两岸迎。
即事·其一
作者：弘历
朝代：清
体裁：七言绝句

忽捲朝岚露嶂屏，芙蓉面面佛头青。瀑飞天半徐听处，疑是东阳水乐亭。
即事·其一
作者：弘历
朝代：清
体裁：七言绝句

悬清秋日喜晶明，望雨经时复望晴。惟有吟怀不相杂，已排佳句待西成。
即事·其一
作者：弘历
朝代：清
体裁：七言绝句

次第封章毕指挥，青郊草浅试春围。设如蓦遇姚元景，咨事安能待猎归。
即事·其一
作者：弘历
朝代：清
体裁：五言律诗

飒景近三馀，閒怀聊一抒。菊花依石瘦，松月上窗虚。凫鼎烹龙茗，莲檠校竹书。隔云钟度处，始悟此山居。
即事·其三
作者：弘历
朝代：清
体裁：七言绝句

千峰紫翠画屏迎，不定寻常阴与晴。截水爱看横蟹断，隔林时听�驼声。
即事·其三
作者：弘历
朝代：清
体裁：七言绝句

双柳依然窣绿丝，陌旁驻马立移时。去年文赋从头读，不更临风搆藻思。
即事·其三
作者：弘历
朝代：清
体裁：七言绝句

朱陆门庭互挤排，何尝梦见二人怀。已躬下事不曾了，说落天花秖益乖。
即事·其三
作者：弘历
朝代：清
体裁：七言绝句

窗间坐爱峰迎面，树下閒来鹿乳儿。羽客若求不老法，应于此处斸灵芝。
即事·其三
作者：弘历
朝代：清
体裁：七言绝句

翠幕支船可号斋，飘飖容与水云涯。香山面目何曾隐，落影湖中分外佳。
即事·其二
作者：弘历
朝代：清
体裁：七言绝句

义府从来不可穷，披书时见古人风。成康而下推贞观，奏疏犹言鲜克终。
即事·其二
作者：弘历
朝代：清
体裁：七言绝句

云里高峰雨不知，涨添千涧只移时。轻烟片刻全开霁，碧宇晶阳幻太奇。
即事·其二
作者：弘历
朝代：清
体裁：七言绝句

去年数坝未过水，泽国因之幸告丰。黄弱全淮出清口，却教嫁祸宿灵虹。
即事·其二
作者：弘历
朝代：清
体裁：七言绝句

吉骢馺娑破晨凉，略欲亲劳亦戒荒。输与廿年前意气，挥鞭数肋射银獐。
即事·其二
作者：弘历
朝代：清
体裁：五言律诗

木落山容秀，烟低眼界超。便教吟朔节，底用忆春翘。玉轸谁能谱，金猊适可烧。静观欣有得，直欲傲松乔。
即事·其二
作者：弘历
朝代：清
体裁：七言绝句

紫翠缤纷万状奇，停鞭揽结恰移时。有情诗思无声画，谁为山灵一写之。
即事·其二
作者：弘历
朝代：清
体裁：七言律诗

纵目园林一畅情，小阳景物乍堪评。含风叶影萧萧下，怯冻波光潋潋明。设使含生无往复，那知造物有元贞。羲经随处参消息，万象当前至理呈。
即事·其二
作者：弘历
朝代：清
体裁：七言绝句

野水无心东复西，閒云不系高忽低。蹊花露满知蛩乐，岩柏月明迟鹤栖。
即事·其二
作者：弘历
朝代：清
体裁：七言绝句

隔渚渔村杳霭中，树阴舟系网丝风。九龙画意知何处，为忆锡山烟雨濛。
即事·其五
作者：弘历
朝代：清
体裁：七言绝句

时晴时雨称人心，酝酿岚光翠益深。纡迤西山堪极目，归云犹恋最高岑。
即事·其六
作者：弘历
朝代：清
体裁：七言绝句

虚斋素尚养松云，书史沉酣岂市勤。恰似雨馀花气馥，惟能静者始能闻。
即事·其四
作者：弘历
朝代：清
体裁：七言绝句

少小因循老未迟，止啼杨叶诳愚儿。试看庭树婆娑影，只觉流阴旋旋移。
即事·其四
作者：弘历
朝代：清
体裁：七言绝句

波光不让琉璃净，岚翠常如帷幄浮。数日幽探清兴足，明朝去赏塞垣秋。
即事·其四
作者：弘历
朝代：清
体裁：七言绝句

韶光澹荡午晴暄，馀暇清游略可论。镜里楼台入冰牖，壶中气象在林园。
即事三首·其一
作者：弘历
朝代：清
体裁：七言绝句

前朝午热蒸宵雨，昨日西风放晚晴。始识山庄秋景好，合循庆典惬舆情。
即事三首·其一
作者：弘历
朝代：清
体裁：七言绝句

路依中谷墅依隈，野老欣迎翠辇回。笑指碧川漩澓水，英莪门外带将来。
即事三首·其一
作者：弘历
朝代：清
体裁：七言绝句

高烛秋空曦彩晶，宜阳多稼近西成。轩斋飒爽畴咨罢，苑外欣听逐雀声。
即事三首·其一
作者：弘历
朝代：清
体裁：古风

麦秋候宜晴，谓是优沾耳。其沾刚解旱，究再雨为美。迩日少觉燥，雨亦数日矣。我又生望心，先忧固其理。
即事三首·其三
作者：弘历
朝代：清
体裁：七言绝句

今年秋雨实过甚，今日始知秋色佳。却忆豫民遭暴涨，安能一刻得纾怀。
即事三首·其三
作者：弘历
朝代：清
体裁：古风

惟古之贤臣，条奏水旱事。今也不藉一，吾勤咨已备。兵戈亦幸无，敢侈承平瑞。恤农时惕心，始终励吾志。
即事三首·其三
作者：弘历
朝代：清
体裁：七言绝句

结习由来韵语亲，欲排绮练返清真。三唐每亦閒抽绎，磬折吾心得几人。
即事三首·其三
作者：弘历
朝代：清
体裁：七言绝句

路侧荒垣倚碧嶒，当年战守是谁曾。停鞭欲问开疆事，故老稀存杞宋徵。
即事三首·其二
作者：弘历
朝代：清
体裁：七言绝句

底定遐荒咏止戈，书年幸复遇嘉禾。宁知此际心增畏，图易思艰事正多。
即事三首·其二
作者：弘历
朝代：清
体裁：七言绝句

旧藩新附胥来贺，下隰高原已报登。仍是孙谋昔贻厥，敢云祖武此能绳。
即事三首·其二
作者：弘历
朝代：清
体裁：七言绝句

涧瀍本是故乡民，露冕重看意倍亲。赐复蠲租自常例，更思鲜惠水灾贫。
即事三首·其二
作者：弘历
朝代：清
体裁：古风

莅政十八年，年年愁水旱。胡不致时若，自问惟惭赧。讳饰甚不可，此心孚近远。筹补偏救弊，曰下益上损。
即事二首·其一
作者：弘历
朝代：清
体裁：七言律诗

依山结屋学山家，最是新秋趣可誇。人意厌暄风恰爽，天光欲淡汉初斜。称怀嘉荫犹繁叶，扑鼻清香在野花。与木石居游鹿豕，沛然闻善恧重华。
即事二首·其一
作者：弘历
朝代：清
体裁：古风

田车古之制，宵雅宣尼采。但以施之今，原兽孰容待。设复遇山岭，衔橛且致殆。岂昔儦俟群，不奔复不骇。格物有所穷，此理殊难解。
即事二首·其一
作者：弘历
朝代：清
体裁：七言绝句

禾黍芃原麦秀町，期符十日雨常灵。观民露冕真有喜，千里齐郊满目青。
即事二首·其二
作者：弘历
朝代：清
体裁：七言律诗

古来谁到此为家，宜矣山庄少见誇。正喜秋光六根净，适看夕照万林斜。香承浓露荷无滓，影蘸清波芦有花。颇就深山事新搆，祗期幽朴不期华。
即事二首·其二
作者：弘历
朝代：清
体裁：七言绝句

燕赵农功行按观，豫郊沾泽为忧宽。更披晋抚佳音递，慰即不无敢即安。
即事二首·其二
作者：弘历
朝代：清
体裁：古风

王良羞诡遇，邱陵多弗为。守正何必强，当恐人莫知。宋襄惜二毛，伤股其奚辞。夏侯论乐毅，迂回难通宜。枉道莫从彼，正理日月垂。无权乃贼义，差谬争毫釐。尽信不如无，孟子自言之。
即事五首·其一
作者：弘历
朝代：清
体裁：七言绝句

吉林围接盛京围，天府秋高兽正肥。本是昔年驰猎处，山情水态记依稀。
即事五首·其三
作者：弘历
朝代：清
体裁：七言绝句

诘戎深意寓于畋，故国围场近柳边。闻说弯弧亲射虎，棱棱神武至今传。
即事五首·其二
作者：弘历
朝代：清
体裁：七言绝句

依疆执役两将军，率下从公各效勤。都是沛丰诸子弟，争先奋勇起风云。
即事五首·其五
作者：弘历
朝代：清
体裁：七言绝句

即渐皮衣换絮衣，长途定省奉慈闱。留都父老心犹急，重喜翠华指日归。
即事五首·其四
作者：弘历
朝代：清
体裁：七言绝句

箭取儦群俟友鹿，网来巨口细鳞鲈。云中山色能生动，涧底泉声乍有无。
即事口号
作者：弘历
朝代：清
体裁：七言绝句

拔箭挥旗猖贼兵，中腰落马乃擒生。射腰中者问谁是，公主曾孙名庆成。
即事四首·其一
作者：弘历
朝代：清
体裁：七言绝句

南苑重经因便道，慈宁钦奉为承欢。行宫一夜西风急，侵晓秋光马上寒。
即事四首·其一
作者：弘历
朝代：清
体裁：七言绝句

望雪心忧得雪喜，吾心忧喜总因民。今朝饶得看山色，始觉仙壶别有春。
即事四首·其三
作者：弘历
朝代：清
体裁：七言绝句

书斋研席洒然清，小坐依迟静六情。晰理佩文心似昔，至今惭愧是躬行。
即事四首·其三
作者：弘历
朝代：清
体裁：七言绝句

松犹苍翠柳垂珠，散漫迷离幻有无。识得女夷工点缀，琼葩纷绽锦春图。
即事四首·其二
作者：弘历
朝代：清
体裁：七言绝句

勤政孜孜敢即安，封章隔日计程看。今朝海子离城近，引见宣传两部官。
即事四首·其二
作者：弘历
朝代：清
体裁：七言绝句

昆明万顷镜光开，烟意空濛泛艇来。比似潇湘米家画，可能兼有玉山裴。
即事四首·其四
作者：弘历
朝代：清
体裁：七言绝句

六桥那辨水西东，凫雁声闻缅邈中。恰意前春圣湖上，雨丝风斤不同同。
即事四首·其四
作者：弘历
朝代：清
体裁：七言绝句

朅吟陈迹是今春，此番今春迹又陈。禁屠适值因停猎，制是先皇重圣人。
即事杂咏·其一
作者：弘历
朝代：清
体裁：七言绝句

即事无题触绪成，此行水陆历行程。往还廿日消一瞬，赢几篇诗作證盟。
即事杂咏·其三
作者：弘历
朝代：清
体裁：七言绝句

清明之日雨兼风，休咎占农未定中。迩日雨稀风渐作，预为农虑剧忧忡。
即事杂咏·其二
作者：弘历
朝代：清
体裁：七言绝句

春郊小猎习军仪，狡兔爰爰浅草陂。磬控虽仍能命中，自知不及少年时。
即事杂咏·其五
作者：弘历
朝代：清
体裁：七言绝句

行宫三处各信宿，各有前题泐壁间。一晌从头一读遍，半应留耳半应删。
即事杂咏·其六
作者：弘历
朝代：清
体裁：七言绝句

坐看窗影向西移，窗外花开不让时。明日驾言御园返，缘曾出告敢逾期。
即事杂咏·其四
作者：弘历
朝代：清
体裁：七言绝句

凤河尾入大清河，浑刷清输资用多。昨过野桥成断港，疏源图欲益澄波。
即事杂言
作者：弘历
朝代：清
体裁：七言律诗

望雪今年殊往年，惟因扫叠赏行便。南西戎事两耆定，东朔诸藩宿致虔。庶政心钦铭敢懈，八徵耄念宝新镌。春朝吉日幸成用，坐位帖言久称旃。
即事杂言
作者：弘历
朝代：清
体裁：古风

清明幸无风，其夕乃微雨。夜阴晓放霁，过午云复吐。时零三四点，优霈徒延伫。依旬岂即兹，劳望意为楚。今晨仍细霏，润地祇寸许。或阴或露晴，莫定心难处。平心论今年，春膏称顺序。而我不知足，于得思渥睹。譬之以惠人，曰与而未与。或反致其嗟，自咎此为怃。
即事示直隶总督方观承及属吏
作者：弘历
朝代：清
体裁：七言律诗

未午行宫驻御蕤，馀閒仍不废畴咨。载宣大吏询农况，都道今年又屡绥。有稼自应无别事，我兢并愿尔如斯。途经蠲免虽常例，亦要俾民普被之。
即事遣闷·其一
作者：弘历
朝代：清
体裁：七言绝句

夜晴图睡待生云，晓问仍晴风转闻。踧踖何方致时雨，徊徨惟是惭为君。
即事遣闷·其三
作者：弘历
朝代：清
体裁：七言绝句

闰岁虽云节令迟，便迟已即暮春时。农谚麦收三月雨，明当立夏更何辞。
即事遣闷·其二
作者：弘历
朝代：清
体裁：七言绝句

仲春望泽已无聊，春去夏来泽尚遥。彼际谓犹少待者，汝云何以待今朝。
即事遣闷·其五
作者：弘历
朝代：清
体裁：七言绝句

蜥蜴商羊卜已劳，麦期滋迫望滋忉。絮云傍曙西山吐，目注心期大霈膏。
即事遣闷·其四
作者：弘历
朝代：清
体裁：七言绝句

遣闷应知闷遣难，幕调无术自奚宽。臣邻识我忧勤意，修省无烦诫在官。
即境
作者：弘历
朝代：清
体裁：古风

雨来风送之，雨过风含爽。迩来风亦称人意，不似望雨时，对风戚戚愁郁怏。人自有好恶，风本无偏党。即境展转情每迁，是安得谓能涵养。
即景
作者：弘历
朝代：清
体裁：七言绝句

一夜西风催溽暑，半空爽气入楼台。阴云净扫青天迥，却讶新秋陡地来。
即景
作者：弘历
朝代：清
体裁：七言律诗

一峰阴霭一峰晴，晴即炎随阴爽迎。映水岸旁人倒立，卧山坡上树横生。霜迟林叶连空翠，露下湖波彻底清。揽镜乍看增白发，不忘圣祖弄孙情。
即景
作者：弘历
朝代：清
体裁：古风

以山而言之，南阳北为阴。以水而论之，名称颠倒音。南北不移方，阴阳无定寻。阳暄而阴寒，施受又信谌。今朝万寿山，南面湖水湛。北溪尚微冰，暄寒分各任。问孰为之司，大造无私心。
即景
作者：弘历
朝代：清

即景为题信口拈，山庄乐事实无厌。苍麋岩际行行见，红叶林间渐渐添。碧宇云稀天廓落，寒潭潦尽水沉潜。讵惟揽结供吟兴，静会端知理趣兼。
即景
作者：弘历
朝代：清
体裁：七言律诗

夜雨朝晴爽气流，高原下隰酿丰秋。一天朗日悬清照，几缕残云恋碧浮。心迹只今偏爱澹，诗裁到此合添幽。已怜近惯尝忧戚，稍幸兹犹解惄愁。
即景
作者：弘历
朝代：清
体裁：七言律诗

夷嵏筑室道心清，时有山禽三两声。绕砌黄花秋未老，满林红叶日偏明。石边过雨瀑犹响，松下无风籁亦鸣。暂向云庄寄高躅，漫同芝圃学长生。
即景
作者：弘历
朝代：清
体裁：七言律诗

威纡屏障远峰连，纳稼村村薄有年。二百程途九秋景，两行杨柳一衢烟。林疏日色来山外，叶堕风声到马前。西望鼎湖白云表，凭舆曷胜意酸然。
即景
作者：弘历
朝代：清
体裁：七言律诗

拂庐几点晓霜轻，跋马刚欣卜爽晴。问景雅宜诗外趣，合围总在画中行。塞山凉暖浑无定，巘树丹青最有情。讵谓从禽忘一切，库车时刻念怦怦。
即景
作者：弘历
朝代：清
体裁：古风

斋阁倚西山，门对东山敞。夕照正映座，林光叶底朗。西岭拖横阴，自下旋旋上。初铺崖脚细，倏羃峰腰广。逝水莫喻速，禹惜诚不爽。
即景
作者：弘历
朝代：清
体裁：七言绝句

时放晴光时雨丝，江南春景到京畿。吾宁喜为园花好，禾黍种齐绿麦肥。
即景
作者：弘历
朝代：清
体裁：古风

昨晚细雨润荞菜，今晨快晴暄禾黍。曰晴曰雨两宜时，幸共良农值绥屡。碧空寥廓净纤云，晓凉披处青山睹。青山绿水真称游，却恐斯非无逸所。
即景
作者：弘历
朝代：清
体裁：古风

昨朝细雨零，荞菜欣滋长。今日快霁逢，禾黍熟晴爽。兼之西北风，云净天高朗。千山生翠烟，万亩登秋象。陆续阅奏书，各省率丰穰。处顺惧满盈，抑志励深想。
即景
作者：弘历
朝代：清
体裁：七言律诗

晨寒前日欲装绵，午热今朝顿炽然。无碍延凉有溪榭，却欣催熟利山田。蒸云出岫还归岫，涨水上川落下川。拟减豪吟图静赏，兴因即景又成篇。
即景
作者：弘历
朝代：清
体裁：七言律诗

景较新秋又不同，峰容溪态绘尤工。荷犹徼露微饶白，枫未经霜自解红。无碍搜奇披谷霭，有时延爽爱岩风。崇椒寻鹿归来晚，淰淰欣看月照空。
即景
作者：弘历
朝代：清
体裁：七言绝句

枝上鸣蜩已变蝉，夕阳堤柳噪纤穿。饶伊慢报秋来信，早悟威音那畔禅。
即景
作者：弘历
朝代：清
体裁：七言绝句

每爱棉衣禦晓寒，午暄图爽重更单。寒暄无定原有定，催熟山田万宝攒。
即景
作者：弘历
朝代：清
体裁：七言绝句

洞房云馆皆依旧，前岁今朝顿不同。我是逭愁来此地，翻教即景惹忧忡。
即景
作者：弘历
朝代：清
体裁：七言律诗

湖上今年每畅情，欣缘时雨复时晴。麦临芒种遮畦茂，榴为端阳照槛荣。近接居庸千叠翠，遥争明圣几分名。对时敢懈惕乾意，伫望秋来万宝成。
即景
作者：弘历
朝代：清
体裁：五言律诗

热便蒸为雨，雨过顿爽凉。虽如太无定，却是具真常。每爱树阴憩，辄闻花露香。天机随物境，顺应有诗偿。
即景
作者：弘历
朝代：清
体裁：五言律诗

秋是木兰好，深秋益可人。常年回跸候，今岁布围辰。塞冷雨为雪，境仙地不尘。却看活锦绣，飘飏玉嶙峋。
即景
作者：弘历
朝代：清
体裁：七言律诗

绿树连村晓景敷，紫花引径露光濡。齐郊适值清和节，南国遥思樱笋厨。薄薄梨云燕呼侣，深深麦浪雉将雏。闾阎元气期全复，漫道欢声已载涂。
即景
作者：弘历
朝代：清
体裁：七言绝句

雁知塞冷依南写，马为风高向北吟。注出羲经真易简，分明天地圣人心。
即景
作者：弘历
朝代：清
体裁：五言律诗

风凉来北户，日影上南荣。物色霁光绘，人心秋意迎。芳荷引鱼跃，高树亮蝉声。前日炎蒸畏，今朝秦越情。
即景·其一
作者：弘历
朝代：清
体裁：五言律诗

万嶂自缜纷，中峰独出群。红霏殷露叶，白重护霜云。涨影悬崖落，剽声古寺闻。诗人易看待，点笔与平分。
即景·其三
作者：弘历
朝代：清
体裁：五言律诗

素节凄清里，秋山来往中。赏心随所遇，拈咏讵从同。树耐微霜绿，峰衔落照红。豁然无点翳，寄兴在长空。
即景·其二
作者：弘历
朝代：清
体裁：五言律诗

一岭界双水，双流汇一溪。问谁为布置，莫与识端倪。野鸟呼名异，山田纳稼齐。侵镳寒气重，满谷霁烟低。
即景书事
作者：弘历
朝代：清
体裁：七言律诗

帝京婚娶傍年多，晓起恒闻鼓吹罗。户口繁滋逢世泰，孙曾次第毕姻过。家庭晚景堪娱此，丝竹东山觉胜他。漫议桃夭异周礼，梅传春信正含和。
即景杂言
作者：弘历
朝代：清
体裁：古风

今岁清明盼风兼畏风，前朝盘山恐雨竟弗雨。斯皆即景所艰致而兼得之，岂不慰心所复思慰。或邻于骄收其放心孟子语。春寒迩来日暄之，万花齐放盘之阻。苍松古柏固无改，艳冶閒亦觉媚妩。微笑田畴鲠介者，何亦绘芳博人睹。
即目
作者：弘历
朝代：清
体裁：七言绝句

即目真情体物知，鹤粮或窃鹤啼饥。青田谁为供刍粟，可使由之意若斯。
即目
作者：弘历
朝代：清
体裁：七言律诗

天宝由来称物华，山庄即目总清嘉。异逢八月同六月，红看荷花黄桂花。荻岸涨消全露石，枫林岚吐半拖霞。晓凉午热权衡妙，火迫西成祝满车。
即目
作者：弘历
朝代：清
体裁：五言绝句

月似轩辕鉴，山如玉镜台。足寄千秋兴，何须计往来。
即目
作者：弘历
朝代：清
体裁：古风

水面浮天鹅，水中游锦鱼。投馍置诸水，鱼鹅皆来趋。噞喁与鹐唼，相忘于一湖。鹅无残啑意，鱼绝深藏图。海上狎鸥人，视此定何如。
即目·其一
作者：弘历
朝代：清
体裁：七言绝句

春霭溟濛地气升，青郊润□遍田塍。露秧烟柳连村屋，佳景江南一览曾。
即目·其二
作者：弘历
朝代：清
体裁：七言绝句

景光物候肖东吴，前岁随来果信乎。回忆风霾向愁旱，好春似此得曾无。
即鹿
作者：弘历
朝代：清
体裁：七言律诗

即鹿无虞政岂妨，火鎗命中事之常。欣于自获辄颁赐，不觉其劳亦勉强。取少戒多适林壑，孳原濯囿似牛羊。因之九五推寻义，不敢屯膏博施蘉。
却炎榭
作者：弘历
朝代：清
体裁：七言绝句

三间敞榭步檐巡，风物如秋总畅神。借问其炎何以却，香山七字早知津。
却炎榭
作者：弘历
朝代：清
体裁：七言绝句

山岚谷霭飒朝晡，毡帽绵衣时或须。便是午暄宜晚稼，坐来炎意一些无。
却炎榭
作者：弘历
朝代：清
体裁：七言绝句

山庄避暑据全体，云榭却炎别一家。李杜岂曾让郊岛，无妨各自擅风华。
却炎榭
作者：弘历
朝代：清
体裁：七言绝句

已经处暑近白露，况在高山荫密林。拟欲却炎炎早却，祗饶恬淡悦秋心。
却炎榭
作者：弘历
朝代：清
体裁：七言绝句

此处应无炎可却，以无炎却却炎称。因思名实胥兼半，能所孰为真所能。
却炎榭
作者：弘历
朝代：清
体裁：七言绝句

清原因迥静因深，风满檐楹凉满襟。不说却炎炎早却，为他松下有佳阴。
却炎榭
作者：弘历
朝代：清
体裁：七言绝句

秋田都喜暴时旸，婪热虽腾正不妨。敞榭雅宜古松下，却炎千里祇饶凉。
却炎榭
作者：弘历
朝代：清
体裁：七言绝句

迩日山庄颇觉炎，坐来山榭爽风添。副名妙趣有如此，身为清凉意为恬。
却炎榭
作者：弘历
朝代：清
体裁：七言绝句

迩来雨后觉风凉，翻以纱衣换葛裳。虚榭却如有所语，莫观其暂请观常。
却炎榭口号
作者：弘历
朝代：清
体裁：七言绝句

松阴枫籁飒然清，不脱衣衫峭爽生。到此翻无炎可却，弗循名乃善循名。
却炎榭口号
作者：弘历
朝代：清
体裁：七言绝句

炎如诚有应言却，是处炎无却亦无。似此额题乃虚设，寻思万事类斯乎。
却炎榭口号
作者：弘历
朝代：清
体裁：七言绝句

避暑庄中榭却炎，片时徙倚爽而恬。虽然转语应宜念，美善由来忌并兼。
却炎榭口号
作者：弘历
朝代：清
体裁：七言绝句

风飒林梢日入檐，坐来犹欲毳衣添。塞山秋仲如秋季，那更重儓说却炎。
卷云亭
作者：弘历
朝代：清
体裁：七言律诗

选字题亭曰卷云，本因峭茜冠楣棼。却嫌半夏名不副，略得今朝意为欣。举目峰峦惬遥望，甄心翰墨挹清芬。紫微佳句传神邈，��青螺一㡧分。
历下亭·其一
作者：弘历
朝代：清
体裁：五言律诗

芳洲城郭里，亭榭画图间。杜句已称古，春游偶趁閒。渔歌隔浦远，桥影卧波弯。一棹蓬瀛到，仙风那引还。
历下亭·其三
作者：弘历
朝代：清
体裁：五言律诗

朱栏横绿渚，倒影漾澄泓。烟柳万千树，春禽三两声。从来称历下，到此适清明。流水落花意，维摩句有情。
历下亭·其二
作者：弘历
朝代：清
体裁：五言律诗

天光澄上下，诗意寄烟波。濯戟银鳞直，连拳玉鹭多。浮图森古甓，远岫滴新螺。万顷碧漪外，轻帆瞥眼过。
历代帝王庙联
作者：弘历
朝代：清
体裁：联

治统溯钦承，法戒兼资，洵哉古可为监；政经崇秩祀，实枚式焕，穆矣其神孔安。
历山
作者：弘历
朝代：清
体裁：七言绝句

盘纡道与白云横，无限登临望古情。可惜不传耕稼迹，却教千佛占山名。
原大学士傅龙翰先生挽诗
作者：弘历
朝代：清
体裁：五言律诗

拖绅避省视，易箦慎初终。自昔赐场叹，从今融帐空。仪型失老宿，启迪忆童蒙。未及询楹奠，于斯恨莫穷。
去岁
作者：弘历
朝代：清
体裁：古风

去岁季夏驻山庄，亟为豫齐盼甘雨。后幸悔灾沾嘉澍，麦虽失收穫晚黍。而何旱气转南行，淮徐荆歙灾更苦。今年各处蒙转旋，春膏优渥农功举。山左失麦祗数县，晚田得雨亦种溥。南望额手感天恩，益廑兢业铭心所。
去岁
作者：弘历
朝代：清
体裁：七言律诗

去岁山庄称避暑，也原炎热炽如薰。今年膏雨常依节，消得书堂静不纷。高树总能布嘉荫，夏花偏觉有清芬。神心适处忽弗怿，为缱农夫炙背耘。
去岁冬月驻南苑行宫有忆经略大学士傅恒之作兹以金川平定恭谒孝陵景陵回銮取道南苑往易州恭谒泰陵驻跸行宫见壁间旧题辄叠原韵
作者：弘历
朝代：清
体裁：五言律诗

早传三箭定，稍得万几閒。回跸经临便，逾年想像间。军声扬雪岭，舆颂溢桃关。离聚何须论，心同孰往还。
去岁盘山天成寺中橘树子饶有佳致因图之以归几馀展玩正值橘月漫成二章仍依旧韵·其一
作者：弘历
朝代：清
体裁：七言绝句

何须伯仲较橙柑，悟处应同弥勒龛。留得盘山霜色在，天成高阁小窗南。
去岁盘山天成寺中橘树子饶有佳致因图之以归几馀展玩正值橘月漫成二章仍依旧韵·其二
作者：弘历
朝代：清
体裁：七言绝句

千户原输三色柑，春风偶忆普明龛。色香重演无生偈，漫论名家郑所南。
参寥泉再用宋韩淲韵
作者：弘历
朝代：清
体裁：古风

玉局熟蒙庄，数典秋水清。参寥名此泉，疑始寄遥情。始既已成疑，色何妨谓声。笑我每品泉，锱铢较重轻。去道益远矣，对斯生愧明。然而请进之，无非天一生。
参寥泉用宋韩淲韵
作者：弘历
朝代：清
体裁：古风

髯翁所名泉，坐听泉韵清。尔时缅谈禅，有情还无情。仍此澄澄色，不断泠泠声。色声胥幻缘，名何足重轻。不必更言汲，聊赏水木明。即此寥天一，吾更怀庄生。
又和图后题者韵三首·其一
作者：弘历
朝代：清
体裁：五言绝句

高人难屈指，清辞会一处。而我乃何缘，亦此题云树。
又和图后题者韵三首·其三
作者：弘历
朝代：清
体裁：五言绝句

耕云子为谁，盖似眠云客。重此晤青邱，俱来喜鸠鹊。
又和图后题者韵三首·其二
作者：弘历
朝代：清
体裁：五言绝句

岩云乍拨开，杖策隐者归。归轩设隐几，作鹤傍云飞。
双义诗
作者：弘历
朝代：清
体裁：古风

双忠昔集事，双烈能忘身。兹作双义诗，其故得细陈。曰纳木扎尔，曾赞北路军。奋勇剪逆贼，封伯酬其勋。副都统三泰，英气颇超人。均御前侍卫，素悉厥忠纯。兆惠富德辈，从戎久效勤。欲代俾将母，二臣被选抡。去岁黑水役，固守遣索伦。致信爱隆阿，权退催后援。可支百日间，速进莫逡巡。将军及参赞，轻进徒俱焚。当待师并来，何虑狂狙狺。尔时二臣者，驰驿往军门。过爱隆阿营，却近黑水滨。所遣人未遇，炮声前忽闻。知贼与我战，闻战耻退奔。徒携百馀骑，赴义命同捐。凶信驿递来，痛泪伤心魂。使早知拒守，退俟熊罴群。同进可树功，何致均沉沦。即先至一日，合兆惠军屯。亦可旋今岁，奚烦以身殉。不前复不后，此实若有神。富德自和阗，重至黑水津。叶尔奇木降，诸事粗处分。痛念我将士，沙场化为燐。黄头虽不备，掩髂权为坟。猿鹤昔属幻，邱陇今可循。因以此事奏，西望挥泪频。丰碑旌墓门，千秋西海垠。捐躯固臣节，在尔非所论。在予则何忍，此恨终当伸。夷考六人迹，事异心同均。与国休戚共，宁止曰荩臣。史笔多讹传，永言传其真。
双塔山
作者：弘历
朝代：清
体裁：七言绝句

双峰耸翠肖浮图，鹿苑当年了不殊。入影东西照滦水，插云南北拟明湖。
双峰寺
作者：弘历
朝代：清
体裁：七言律诗

云罩将寻最上层，双峰先此叩初乘。闼排似二而不二，禅会非能已是能。对壁何殊晤开士，施檀宁为允山僧。败空成住权胥置，悦可山容进步登。
双峰寺
作者：弘历
朝代：清
体裁：七言律诗

层椒觅路叩禅关，仄径流泉度几湾。几暇聊因閒策马，春阴端是称游山。平陵杰阁真宜眺，背峙峣峰杳莫攀。好景山灵藏不得，何人奇句破天悭。
双峰寺
作者：弘历
朝代：清
体裁：七言绝句

度壑穿林才片刻，双峰一榻恰怡神。回头拟向如来问，彼此伊谁是主宾。
双忠祠
作者：弘历
朝代：清
体裁：古风

卫藏西南夷极边，入我王化百馀年。始犹羁縻后执赆，置兵为守防呼韩。蒙古习俗尚黄教，得失视此为转旋。其何小丑背厚泽，夜郎自大轻王臣。托词承平劳物力，示之大信休兵屯。戕兄虐下遂无忌，更与外贼为牵援。血人于牙攫财贿，中梗驿路军书传。惟时奉命监彼土，曰傅清暨拉布敦。目睹逆势日猖獗，炎炎不息将燎原。战守不可兵力弱，官军万里阻蜀门。国事为重馀度外，二人同心利断金。知无一生有九死，但期济事酬深恩。朱尔墨特那木札，汝来示汝大义存。天无二日尔二日，尔忘尔父叨藩翰。凶渠稔祸力已张，藐视二人何有焉。笼中之鸟砧上鱼，西藏指日据有全。挺身来见忽疑虑，潜呼群丑施戈鋋。傅卿直前扼其臂，逆王命者诛无延。拉卿拔刀剚其脰，罪在魁首无牵连。罗藏札什其羽翼，走险叫呶豕突然。桀犬吠尧各为主，蜂屯蚁聚来獽狿。吁嘻二臣力不逮，如归视死双躯捐。小丑乌合旋就缚，骈首就戮长竿悬。逆诛顺抚妖氛靖，卫藏万众如一言。忠臣报主有如此，智勇兼济诚通天。昔每椎心今吐气，如披云雾瞻苍旻。不劳一旅剪渠寇，岂止万命免沉沦。尸祝社祭众夙志，虔伸绝域千秋传。灵舆肃肃归故里，建祠临奠恩频宣。锡爵赐封延后世，志予哀悼旌勋贤。双忠之气浩千古，双忠之力敌万军。骂贼有似奋常山，诱致大异斩楼兰。双忠迹略传斯篇，他年以待信史编。
双松书屋
作者：弘历
朝代：清
体裁：古风

伯夷圣之清，叔齐岂不似。如读孟子书，二老宛在此。我偶坐谡阴，声色摐忘矣。去岁与今年，由来不隔耳。
双松书屋
作者：弘历
朝代：清
体裁：五言律诗

阶际撑双干，埙篪伯仲兮。阅年难与计，隔岁若相徯。霜露那能犯，沧桑可共稽。僧机图忽忆，曾是赋夷齐。
双松书屋偶题
作者：弘历
朝代：清
体裁：五言律诗

双松盖古有，书屋以今名。每至必题句，而非一定评。影联风与月，形似弟和兄。子夏箴司马，无端偶系情。
双松书屋口号
作者：弘历
朝代：清
体裁：七言绝句

山庄内树无虑万，有自太初孰与名。此似夷齐史迁述，居然双峙弟和兄。
双松书屋题句
作者：弘历
朝代：清
体裁：七言律诗

辛酉初来拱把曾，盘盘今见出檐层。种松多岁他有似，闭户著书我未能。旧屋新名原恰当，抚笺题句亦相应。卌年瞥眼如一瞬，且与消閒畅揽凭。
双柳树
作者：弘历
朝代：清
体裁：古风

南苑双柳树，厥名亦已久。临池弄清阴，婉婉盖数亩。岁月与俱深，麋鹿相为友。昔曾枯其一，秋风自凄吼。何人见怜之，补种复成偶。我閒未枯树，却种曾枯后。迭为主与宾，遑论新兮旧。曰名不如实，斯柳以名寿。
双烈诗
作者：弘历
朝代：清
体裁：古风

昔有傅介子，手斩楼兰头。通权建殊绩，芳名播千秋。况乎统三军，既悉彼逆酋。一武夫之力，何事仍夷犹。逡巡大军彻，偏师五百留。彼枭有密约，入觐中逗遛。八月廿五日，三处共一谋。阿睦尔撒纳，来阿尔台陬。将合其部众，挈妻孥以逃。是则预有旨，其妻孥尽收。厥阿巴噶斯，断我军书邮。克什木巴朗，伊犁逞劫偷。两路如期发，猖狂肆叫呶。蜂屯更蚁杂，不可爬与梳。二臣知不敌，全军将内投。而彼截归路，加以聚蚍蜉。巴朗谍致辞，权假为我逑。徐当备马驼，送之返皇州。二臣怒唾骂，天朝无此媮。效死视如归，背义生肯求。奋旅更前进，气发冲兜鍪。终知事不济，毕命饮属镂。问罪重整师，岂辞雪载途。旋复定伊犁，胁从宽厥尤。一二助恶者，系虏皆虔刘。渠魁窜异域，王师奋遐搜。亦闻哈萨克，缚献深同雠。命求二臣骨，灵舆返首邱。临奠例双忠，惜哉泪涌流。初若听我言，宁有今日不。忠于国有济，烈惟已不渝。究匪贪生比，使我悲心悠。朱门歌舞辈，青史文章俦。我岂为彼哉，长歌旌乃休。
双鹤斋八景 其一 廓然大公
作者：弘历
朝代：清
体裁：七言绝句

五架书斋虚且朗，不教花树植前墀。廓然明示大公意，我亦物来顺应之。
双鹤斋八景 其七 影山楼
作者：弘历
朝代：清
体裁：七言绝句

山上两层更有楼，欲将千里目中收。并州奇想分明是，却笑未离影像求。
双鹤斋八景 其三 峭茜居
作者：弘历
朝代：清
体裁：七言绝句

西山怪石如湖石，堆作假山峭茜深。曲径偶然循屧步，田盘一例坐云林。
双鹤斋八景 其二 绮吟堂
作者：弘历
朝代：清
体裁：七言绝句

潇落溪堂额绮吟，凭思未足称吾心。诗仙曰李诗圣杜，两字何曾一句侵。
双鹤斋八景 其五 韵石淙
作者：弘历
朝代：清
体裁：七言绝句

初生春水力犹微，溶㵝轻轻出石矶。悟得为文原有法，不于激越在藏辉。
双鹤斋八景 其八 规月桥
作者：弘历
朝代：清
体裁：七言绝句

入水桥墙接碧川，上空规学月之圆。中宵映处端轮谓，得半终犹输得全。
双鹤斋八景 其六 启秀亭
作者：弘历
朝代：清
体裁：七言绝句

四柱空空一小亭，幽寻至处暂清停。两端底用劳劳叩，启秀分明抚始青。
双鹤斋八景 其四 披云径
作者：弘历
朝代：清
体裁：七言绝句

石径趣惟窈窕宜，入之深自得云披。虚无和润探春处，恰喜其根有暗移。
反元稹将进酒乐府
作者：弘历
朝代：清
体裁：古风

主母令妾进酒卮，酒中有酖主不知。进酒主人死，不进主母疑。两难萃一身，无已佯踣受主箠。旁人告其故，主人双泪垂。主母下堂妾升床，乃使黄裳而绿衣。再拜主人前致辞，愿主还令主母归。窃恐贪天僣地流，以为口实其奚宜。是女知一未知二，不然其心乃险巇。父天母地固常经，母若叛父岂可随。使其倾酖主不觉，主母再进将何如。移过主父媚主母，沽名违道孰甚斯。以是为美风后世，微之毋乃未三思。
反张籍节妇吟籍不纳李师古之聘似矣而还君明珠双泪垂恨不相逢未嫁时又何以云乎汪薇辑诗伦方且谓足令郓帅失色吾以为郓帅有识将薄其人矣
作者：弘历
朝代：清
体裁：古风

君知妾有夫，不应赠妾双明珠。明珠虽的皪，焉肯系在红罗襦。古有洁妇秋胡妻，黄金不顾节自持。还君明珠如未见，我心匪石不可转。
反李白丁都护歌
作者：弘历
朝代：清
体裁：古风

我歌丁都护，却匪歌丁旿。举人思其地，昔曾开东府。齐浣移漕路，水浅丹阳土。凿石牛曳舟，李白歌其苦。长此奚到今，以今可知古。岂无疏浚方，天工在人补。轮年大小脩，来往通商贾。设如青莲言，漕米其安取。即事识所怀，鸣榔过江浒。
反白乐天放言句
作者：弘历
朝代：清
体裁：七言绝句

周公恐惧流言日，王莽谦恭未篡时。即使当时身便死，一生真伪有人知。
反白居易阴山道乐府
作者：弘历
朝代：清
体裁：古风

阴山道，阴山道，居易刺时誇词好。江淮织缣户乏丝，纥逻送马地空草。壮马不来来者羸，谁论相骨与相皮。以五十匹易一匹，和戎可以观当日。岂其所愿盖所畏，汉唐以来十六七。征之不能守之苦，权为和市币帛数。易马神惢复蹄穿，斫阵冲坚无用处。向年西师为铺敦，要义已具开惑论。自兹大宛遵王敕，以马来市帛酬直。帛酬直非取诸民，官贳丝斤如法织。伊犁兵驻阅数岁，马供兵用胜缣綵。偶令计价赢与绌，盖比寻常省数倍。缣不穷，焉实多。白家少傅如可问，尔谓市马今若何。
反钱谦益淮阴侯庙诗即用其韵谦益诗云岂知隆准如长颈夫信反迹已明岂得谓高祖忌刻如句践乎是非倒置甚矣无知者犹有以彼言为当者故不可不正之
作者：弘历
朝代：清
体裁：七言律诗

家臣谋诈赦官徒，反迹宁同有莫须。陛下早知能将将，项王尝见语姁姁。枉寻彼谩称直尺，恶紫吾犹恐乱朱。心事若殊陈代相，那寻遗庙奠倾盂。
反韦应物采玉行即用其韵二首·其二
作者：弘历
朝代：清
体裁：古风

和阗供岁贡，玉河每捞玉。计役赋之粮，饱餐而晏宿。瑾瑜自特达，那待秦庭哭。
反韩偓斗鸡诗
作者：弘历
朝代：清
体裁：七言绝句

狸膏芥羽主人施，驱向羊沟斗敢辞。正是稻粱恩报处，庾公抽矢亦何为。
取道长河进宫斋戒即目有怀点笔成什·其一
作者：弘历
朝代：清
体裁：七言绝句

协纪行将举北郊，致斋清禁彻弦匏。稍欣入目秋临麦，益励因心藉用茅。
取道长河进宫斋戒即目有怀点笔成什·其三
作者：弘历
朝代：清
体裁：七言绝句

雨好教晴亦不妨，晓阴又冀作霖滂。较量自是勤农意，也觉年来意太忙。
取道长河进宫斋戒即目有怀点笔成什·其二
作者：弘历
朝代：清
体裁：七言绝句

阵雨刚逢盼后施，回青草木总华滋。进舟清晓凭烟景，敢忘殷忧问夜时。
取道长河进宫斋戒即目有怀点笔成什·其四
作者：弘历
朝代：清
体裁：七言绝句

必告慈宁晓问安，延缘桂棹溯游澜。黍芃麦秀香风里，缥缈西池直北看。
受宜居
作者：弘历
朝代：清
体裁：七言绝句

一室空空称受宜，四时佳景会于斯。问予所受宜何在，谠论正人胥渴之。
受宜居
作者：弘历
朝代：清
体裁：七言绝句

世间万事理虽殊，亦曰受宜志则娱。养欲给求万民愿，俾均宜受责惟吾。
受宜居
作者：弘历
朝代：清
体裁：七言绝句

云白松青山自静，花香鸟语物皆怡。问予即景应何句，无尽春光受以宜。
受宜居
作者：弘历
朝代：清
体裁：古风

受宜在斯室，四时皆帖妥。受宜义甚富，宜莫切乎我。成室木从绳，一语尽之可。岂谓松石间，把笔搜吟坐。
受宜居
作者：弘历
朝代：清
体裁：七言绝句

受宜讵为已身宜，政理物情恒念之。一有弗宜是孰咎，兢兢敢懈日孜孜。
受宜居
作者：弘历
朝代：清
体裁：七言绝句

向来书室号随安，其义所包颇亦宽。居曰受宜仍是义，却增愓耳作君难。
受宜居
作者：弘历
朝代：清
体裁：五言律诗

室惟虚则受，其受莫非宜。春晓风来际，秋宵月入时。两峰互磅礴，一水落涟漪。奇想今朝得，居原久若斯。
受宜居
作者：弘历
朝代：清
体裁：七言绝句

小斋十笏足周旋，虚受惟宜万景全。仁者见仁知者知，羲经象此注真诠。
受宜居
作者：弘历
朝代：清
体裁：古风

山居在何所，乃在盘之曲。烟云万峰供，丹青一窗足。清风忽满林，落叶红蔌蔌。四时无不宜，虚受随人欲。然予絜矩处，应是名臣录。
受宜居
作者：弘历
朝代：清
体裁：七言绝句

易象曾云虚受人，子舆万物备吾身。外王内圣无多术，宜是山居特示津。
受宜居
作者：弘历
朝代：清
体裁：七言绝句

春宜风与秋宜月，斯室受之何系情。虚受人言宜我事，羲经早已训分明。
受宜居
作者：弘历
朝代：清
体裁：五言律诗

林深复石巇，书屋可栖迟。万物备于我，四时受所宜。怡情惟翰墨，谋耳足金丝。小坐夕阳落，分阴惜在兹。
受宜居
作者：弘历
朝代：清
体裁：七言绝句

架屋幽居祗两楹，开窗绿野见新耕。今朝试问宜何事，宜是春山快雨晴。
受宜居
作者：弘历
朝代：清
体裁：七言绝句

秋月春风四序移，山居顺应若无知。试云所受宜何是，始遇欣之无不宜。
受宜居口号
作者：弘历
朝代：清
体裁：七言绝句

朴筑幽居林壑丛，四时景概纳无穷。问予所受宜何是，应在良言逆耳中。
受宜居自警
作者：弘历
朝代：清
体裁：七言绝句

潇洒山居号受宜，受宜之义亦应思。设如言或不宜耳，弗纳拒之害必随。
叠中秋帖子词韵仍命翰苑诸臣和之·其一
作者：弘历
朝代：清
体裁：七言绝句

倚树吴刚不耐閒，繁柯取次著修删。数枝恰向仙庄落，便觉天香满塞山。
叠中秋帖子词韵仍命翰苑诸臣和之·其三
作者：弘历
朝代：清
体裁：七言绝句

恩科万寿试京师，倜傥伊谁玉局诗。且共从臣赓綵帖，好看碛魄彻沧池。
叠中秋帖子词韵仍命翰苑诸臣和之·其二
作者：弘历
朝代：清
体裁：七言绝句

端正轮规朗洁光，桂宵无物不含香。绿杯银管休孤负，檐际徐移辗汉匡。
叠中秋帖子词韵仍命翰苑诸臣和之·其四
作者：弘历
朝代：清
体裁：七言绝句

徘徊真是倚琼楼，风物今宵继昨秋。法曲梨园浑厌闹，玉箫水调按歌头。
叠中秋帖子词韵命翰苑诸臣和之·其一
作者：弘历
朝代：清
体裁：七言绝句

风月湖山卅载间，今朝歌舞不宜删。姮娥也似添豪兴，早上璇霄映碧山。
叠中秋帖子词韵命翰苑诸臣和之·其三
作者：弘历
朝代：清
体裁：七言绝句

邹枚扈从集师师，便合赓吟帖子诗。翰苑从来纪佳话，凤毛还在凤凰池。
叠中秋帖子词韵命翰苑诸臣和之·其二
作者：弘历
朝代：清
体裁：七言绝句

最满冰轮异样光，岩枫皆作桂枝香。高低楼阁湖赢圣，上下沦涟瀑学匡。
叠中秋帖子词韵命翰苑诸臣和之·其四
作者：弘历
朝代：清
体裁：七言绝句

依巘轩斋近水楼，此间不易值中秋。他年试觅新题句，应在千峰最上头。
叠前岁中秋帖子韵并令扈驾翰林等和之·其一
作者：弘历
朝代：清
体裁：七言绝句

评量今昔值清閒，万虑谁能一例删。嘱付中秋玉轮月，照予千载塞垣山。
叠前岁中秋帖子韵并令扈驾翰林等和之·其三
作者：弘历
朝代：清
体裁：七言绝句

帖子宜秋我作师，每教塞景艳新诗。昨来积素溶金液，新沐秋蟾出玉池。
叠前岁中秋帖子韵并令扈驾翰林等和之·其二
作者：弘历
朝代：清
体裁：七言绝句

无滓精神不湿光，澄观只合一垆香。繁弦急管从来厌，底藉名言疏读匡。
叠前岁中秋帖子韵并令扈驾翰林等和之·其四
作者：弘历
朝代：清
体裁：七言绝句

高处为居便是楼，今年雁碛不孤秋。东山凹处锤峰畔，彷佛嫦娥笑点头。
叠前岁赵北口阅水围韵
作者：弘历
朝代：清
体裁：五言排律

泛滥畿南水，归斯淀受之。试围曾举昔，习武再临兹。鱼颉鸟䀪处，风恬波静时。沿洄青雀舫，演漾绿蒲涯。蛇阵分前后，龙文合正奇。潜鳞浮箭发，飞羽落鎗施。武子法犹阙，仁皇制永垂。偨池明节度，緁猎式威仪。继武常思亹，乘时岂为嬉。隔年行殿侧，重仰鄚州碑。
叠前韵
作者：弘历
朝代：清
体裁：古风

周庐卫士千牛屯，云依星拱黄屋尊。郡城南望据胜势，节候东壁方中昏。纳稼逢年慰予志，崇墉比栉看村村。省方馀暇讨舆志，众春园首寻松门。韩苏卓荦宋伟器，葆祠相望慰精魂。百花池畔笠亭下，亭亭桀竖如生根。异代何幸遭睿赏，宸章焕注屋漏痕。海上三山却可拟，淮中一品安足论。坡翁笔力健扛鼎，坐令光生丈八盆。从来正人显后世，抚玩之馀鉴戒存。
叠和阗玉琢奏凯图三绝句韵·其一
作者：弘历
朝代：清
体裁：七言绝句

去岁曾题琢玉图，何期为兆即符乎。勒勋紫阁名重焕，悬逆藁街颅已枯。
叠和阗玉琢奏凯图三绝句韵·其三
作者：弘历
朝代：清
体裁：七言绝句

早报石田卜有获，谁云兵后或凶年。武功成矣无一事，祗切祈丰念永悬。
叠和阗玉琢奏凯图三绝句韵·其二
作者：弘历
朝代：清
体裁：七言绝句

永靖笮疆期善后，番耕屯戍悉心为。回思昨夏拈吟际，祗盼捷音未及斯。
叠岭重泉歌题董邦达所画
作者：弘历
朝代：清
体裁：古风

是人胸中小庐霍，董家亦有元和脚。不经意处人难工，叠岭重泉偶所作。重泉貌得香炉间，叠岭亦似南岳盘。置二名区未为隘，合一全图不觉难。山东嗤浙派，曾传杨契丹。文笔今定谁巨擘，雌黄无使轻讥弹。浮图高入云，俯瞰危无底。与客安心处，指说云门寺。云门寺外石磴斜，烟萝古木纷轇拿。飞流直下不计尺，汇作明湖漾浅沙。沙痕石齿天然好，野桥那畔茆斋小。趺坐幽人独静参，应是忘机学庄老。庄老岂可学，寓意聊足乐。渔人举罾善求鱼，羽士调笙将款鹤。壮哉大观真卓荦，我与其间一扬榷。
叠旧作韵赐沈德潜
作者：弘历
朝代：清
体裁：七言律诗

前席何曾隔六春，三千里不间疏亲。星垣帝友岂无友，吴下诗人尚有人。咨度瘼情期达隐，评量句义欲胠陈。步趋望九虽称健，灵寿听教手握筠。
叠旧岁中秋帖子韵并令梁诗正蒋溥和之·其一
作者：弘历
朝代：清
体裁：七言绝句

风清月白好秋閒，应节吟诗不可删。底事今宵轮见早，此山高外更无山。
叠旧岁中秋帖子韵并令梁诗正蒋溥和之·其三
作者：弘历
朝代：清
体裁：七言绝句

帖子宜春例可师，堆盘瓜饼入新诗。偶拈旧韵毡帷里，不异秋风太液池。
叠旧岁中秋帖子韵并令梁诗正蒋溥和之·其二
作者：弘历
朝代：清
体裁：七言绝句

嫦娥还守一轮光，彷佛风吹桂子香。今夕三条银烛下，万人昂首眄云匡。
叠旧岁中秋帖子韵并令梁诗正蒋溥和之·其四
作者：弘历
朝代：清
体裁：七言绝句

籁是仙韶松是楼，广寒法曲宴中秋。便教即景龙堆畔，也胜徵词玉殿头。
叠李绅杭州天竺灵隐二寺诗韵·其一
作者：弘历
朝代：清
体裁：七言律诗

圣湖西畔多佛宇，灵隐原来天竺连。两北南峰竿峙刹，八功德水镜呈泉。筠篁万个仍护径，香火诸方不断烟。僧海于斯信然矣，就中谁透上乘禅。
叠李绅杭州天竺灵隐二寺诗韵·其二
作者：弘历
朝代：清
体裁：七言律诗

一富一贫分两寺，李绅尚未悉之深。因教僧箓周急体，不异法王平等心。自昔已称雕与饰，即今仍灿碧还金。促成七字归鞍控，静听钟声送出林。